Sɛdeɛ Mobɛgyaa Nsɛm Mu Wɔ Awareɛ Mu | Mmoa a Wɔde ma Abusua No\nKENKAN WƆ Afrikaans Albanian Amharic Arabic Armenian Bengali Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kikaonde Kinyarwanda Kirghiz Kirundi Korean Lingala Lithuanian Macedonian Malagasy Malayalam Marathi Myanmar Nepali Norwegian Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Telugu Thai Tigrinya Tsonga Tswana Turkish Twi Ukrainian Umbundu Vietnamese Xhosa Yoruba Zulu\nMMOA A WƆDE MA ABUSUA NO | AWAREƐ\nSɛdeɛ Mobɛgyaa Nsɛm Mu\nYɛmfa no sɛ wo ne wo hokafoɔ adwene nhyia biribi ho. Deɛn na wobɛyɛ? Ɛba saa a, wowɔ nneɛma mmiɛnsa a wobɛtumi ayɛ:\nWobɛtumi aka kyenkyene araa sɛ deɛ wopɛ no, ɛno ara na monyɛ.\nWobɛtumi atwe wo deɛ no asan na moayɛ deɛ wo hokafoɔ no pɛ.\nMo mmienu nyinaa, mobɛtumi agyaa nsɛm mu.\nNanso ebia wobɛka sɛ, ‘Gyaa paa deɛ, wontumi nnyaa mma ɛnka. Anyɛ saa a, ɛnneɛ ɛbɛbɔ yɛn nyinaa!’\nSɛ wohunu deɛ enti a ɛhia sɛ wogyaa mu a, ɛremma wonni yaw. Sɛ wobɛtumi agyaa nsɛm mu ama aka a, nneɛma bi wɔ hɔ a ɛsɛ sɛ wohunu.\nDEƐ ƐSƐ SƐ WOHUNU\nƐsɛ sɛ moyɛ baako. Berɛ a wonwareeɛ no, na wo nko ara na wosisi wo gyinaeɛ. Seesei a woaware yi, nneɛma asesa. Ɛsɛ sɛ wo ne wo hokafoɔ nyinaa, obiara de deɛ ɔpɛ to nkyɛn na ɔma awareɛ no ho hia no. Ɛmma wei nha wo; kae sɛ nyansa nni baakofoɔ tirim. Ɔbaa warefoɔ bi a ne din de Alexandra kaa sɛ: “Ti korɔ nkɔ agyina. Enti sɛ nnipa mmienu ka wɔn ti pam ho yɛ biribi a, ɛwie yie.”\nƐsɛ sɛ obiara tie ne yɔnko: John M. Gottman yɛ obi a ɔtu awarefoɔ fo. Ɔka sɛ: “Ɛnyɛ biribiara a wo hokafoɔ bɛka na ɛsɛ sɛ wode wo tiri gyeɛ. Nanso deɛ ɔbɛka biara, ɛsɛ sɛ wode adwempa tie, na wosusu ho. Sɛ wo hokafoɔ ne wo resusu asɛm ho na wobobɔ wo nsa gu wo bo twii w’ani a, ɛnneɛ asɛm a moreka no, ɛnkɔsi baabiara.” *\nƐnsɛ sɛ obiara ma n’asɛm yɛ den. Obi asɛm yɛ den a, n’asetena yɛ ya paa; obiara mpɛ ɔhokafoɔ a ɔte saa. Sɛ́ awarefoɔ no, obiara tumi gyaa asɛm mu a, ɛboa paa. Ɔbaa warefoɔ bi a ne din de June kaa sɛ: “Ɛtɔ da a meyɛ deɛ me kunu pɛ ma no ma n’ani gye. Ɛwom ara a ɔno nso gyaa nsɛm mu ma m’ani gye. Saa na ɛsɛ sɛ awarefoɔ tena. Benkum dware nifa na nifa nso adware benkum.”\nDEƐ WOBƐTUMI AYƐ\nMomfiri aseɛ yie. Sɛdeɛ mobɛfiri nkɔmmɔ ase no, saa ara na ɛtaa wie. Sɛ mode ntɔkwa firi aseɛ a, ɛbɛyɛ den sɛ ɛbɛwie asomdwoeɛ mu. Enti monni Bible afotuo yi akyi: “Monhyɛ ayamhyehyeɛ, ayamyɛ, ahobrɛaseɛ adwene, ɔdwoɔ, ne abodwokyɛreɛ.” (Kolosefoɔ 3:12) Sɛ wo ne wo hokafoɔ nya saa su yi a, ɛremma monnye akyinnye, mmom mobɛtoatoa adwene ama yie atɔ yie.—Bible afotusɛm: Kolosefoɔ 4:6.\nMompɛ biribi a mo adwene hyia wɔ ho. Sɛ moyɛ sɛ mobɛgyaa nsɛm mu na sɛ ɛdane akasakasa a, ɛbɛtumi aba sɛ wo ne wo hokafoɔ no nyinaa, ɛsono deɛ obiara adwene si so. Enti monhwɛ deɛ mo adwene hyia wɔ ho. Deɛ ɛbɛboa mo ma moayɛ saa no, monsɔ wei nhwɛ:\nMomfa pɛn ne krataa na montwerɛ nneɛma mmienu yi. Obiara nni kan ntwerɛ deɛ ɔrentumi nnyaa mu, afei montwerɛ deɛ mobɛtumi agyaa mu. Mowie a, deɛ obiara twerɛeɛ no, mommɔ ho nkɔmmɔ. Mobɛhunu sɛ deɛ mo adwene nhyia wɔ ho no yɛ kakraa bi. Ɛba saa a, ɛnyɛ den sɛ mobɛgyaa nsɛm mu. Sɛ mo adwene nhyia ho mpo a, nsɛm a moatwerɛtwerɛ no krataa so no bɛboa mo mmienu nyinaa ma moahunu asɛm no ani so yie.\nMontoatoa adwene. Nsɛm bi wɔ hɔ a, ne ka nyɛ den. Nanso nsɛm bi wɔ hɔ a, ne ka yɛ ka na. Sɛ asɛm a ɛte saa ba a, ɛnyɛ ɔbaakofoɔ asɛm, ɛfiri sɛ ɔbaakofoɔ werɛ aduro a, ɛgu. Enti deɛ ɔbaa ne okunu bɛtumi ayɛ ne sɛ wɔbɛtoatoa adwene ahunu deɛ ɛsɛ sɛ wɔde asɛm no to.—Bible afotusɛm: Ɔsɛnkafoɔ 4:9.\nMomfa nyɛ mo botaeɛ sɛ mobɛsesa mo adwene. Bible ka sɛ: “Mo ankorankoro no, mo mu biara nnɔ ne yere sɛ ne ho; na ɔyere deɛ, ɔnnya obuo kɛseɛ mma ne kunu.” (Efesofoɔ 5:33) Sɛ okunu ne ɔyere dodɔ wɔn ho, na obiara bu ne yɔnko a, obiara dwene ne yɔnko ho na ɛnyɛ den mpo sɛ wɔbɛsesa wɔn adwene. Ɔbarima warefoɔ bi a ne din de Cameron kaa sɛ: “Nneɛma bi wɔ hɔ a, sɛ ɛnyɛ wo hokafoɔ adaworoma a, anka w’ani rennye ho da.”—Bible afotusɛm: Genesis 2:18.\n^ nky. 12 Ɛfiri nwoma yi mu: The Seven Principles for Making Marriage Work.\n“Momma mo kasa ho mmra nyam berɛ nyinaa na nkyene mmra mu.”—Kolosefoɔ 4:6.\n“Baanu yɛ sene baako.”—Ɔsɛnkafoɔ 4:9.\n“Ɛnyɛ sɛ onipa no nko bɛtena. Merebɛyɛ ɔboafoɔ ama no, ɔhokafoɔ a ɔfata no.”—Genesis 2:18.\nCAMERON NE DANITRIA\n“Sɛ wontie wo hokafoɔ adwene, na sɛ da biara deɛ wopɛ nko ara na woyɛ a, ɛbɛyɛ te sɛ nea wo da so ara te wo sigya mu.”\nBRAD NE KARLEE\n“Sɛ́ awarefoɔ no, ɛsɛ sɛ obiara hunu sɛ n’adwenkyerɛ ka ho na moasi gyinaeɛ no. Sɛ moyɛ mo adeɛ saa a, ɛma moyɛ baako sene sɛ obiara bɛdwene sɛ deɛ ɔpɛ nko ara na ɛsɛ sɛ moyɛ.”\nText Baabi a wubetumi atwe nneɛma akenkan NYAN! December 2014 | Deɛ Ɛsɛ sɛ Wuhunu Fa Adwenemyareɛ Ho


Yosua 20 | Intanɛt So Bible| Wiase Foforɔ Nkyerɛaseɛ\nGuankɔbea nkurow (1-9)\n20 Na Yehowa ka kyerɛɛ Yosua sɛ: 2 “Ka kyerɛ Israelfo no sɛ, ‘Munyi guankɔbea nkurow+ a menam Mose so kaa ho asɛm kyerɛɛ mo no, 3 na sɛ obi kum obi na wanhyɛ da anaa ne nsa pa na okum* obi* a, waguan akɔ hɔ. Ɛbɛyɛ guankɔbea ama mo afi nea wɔakum no no busuani* nsam.+ 4 Onguan nkɔ nkurow yi baako mu+ na onkogyina kurow no pon ano.+ Afei ɔmfa n’asɛm nto kurow no mu mpanyimfo anim, na wɔmfa no nkɔ kurow no mu nkɔma no baabi na ɔne wɔn ntena. 5 Sɛ nea wɔakum no no busuani taa no so kɔ hɔ a, ɛnsɛ sɛ wɔde nea wakum nipa no ma no, efisɛ ne nsa na ɛpa ma okum* ne yɔnko no; ná ɔntan no dedaw.+ 6 Ɔntena kurom hɔ nkosi sɛ obegyina asafo no anim ama wɔadi n’asɛm,+ na ɔntena hɔ nkosi sɛ ɔsɔfo panyin a ɔwɔ hɔ saa bere no bewu.+ Ɛno ansa na nea wakum nipa no betumi asan akɔ kurow a oguan fii mu no mu; obetumi akɔ ne kurom ne ne fi.’”+ 7 Enti wohyiraa nkurow yi so:* Kedes+ a ɛwɔ Galilea wɔ Naftali mmepɔw mu; Sekem+ a ɛwɔ Efraim mmepɔw mu; ne Kiriat-Arba,+ kyerɛ sɛ, Hebron, wɔ Yuda mmepɔw mu. 8 Yordan mpɔtam wɔ Yeriko apuei nso, woyii Beser+ a ɛwɔ sare so no fii Ruben abusuakuw mu. Ná saa sare no wɔ bepɔw so asaase tratraa no so. Woyii Ramot+ a ɛwɔ Gilead fii Gad abusuakuw mu, ɛnna woyii Golan+ a ɛwɔ Basan fii Manase abusuakuw mu.+ 9 Eyinom ne nkurow a woyi maa Israelfo nyinaa ne ahɔho a wɔabɛsoɛ wɔn mu no, na sɛ obi kum obi* na wanhyɛ da a, waguan akɔ hɔ,+ na nea wɔakum no no busuani* no ankum no kosi sɛ obegyina asafo no anim ama wɔadi n’asɛm.+\n^ Anaa “ná onnim na okum.”\n^ Anaa “mogya ho weredifo.”\n^ Anaa “wɔyɛɛ nkurow yi kronkron.”


אגרת פולוס הראשונה אל-התסלוניקים 5 HHH - 1 Tesalonikafoɔ 5 ASCB\n1 Tesalonikafoɔ 5:1-28\nMonsiesie Mo Ho Mma Awurade Mmaeɛ\n1Anuanom, ɛho nhia sɛ mɛtwerɛ akyerɛ mo nna ne ɛberɛ a saa nsɛm yi bɛsisi. 2Ɛfiri sɛ, mo ankasa monim yie sɛ ɛda a Awurade bɛba no bɛyɛ sɛ ɔkorɔmfoɔ a ɔreba anadwo. 3Ɛberɛ a nnipa bɛka sɛ, “biribiara yɛ asomdwoeɛ” no, saa ɛberɛ no na adesɛeɛ bɛba wɔn so. Na wɔrentumi nnwane. Ɛbɛyɛ te sɛ yea a ɛba ɔpemfoɔ a ɔrewoɔ so no.\n4Nanso, mo anuanom yi deɛ, monte esum mu enti ɛnsɛ sɛ saa da no fu mo mu sɛ ɔkorɔmfoɔ. 5Mo nyinaa moyɛ hann ne adekyeeɛ mma. Yɛnyɛ anadwo ne sum mma. 6Ɛno enti, ɛnsɛ sɛ yɛdeda sɛ afoforɔ no. Ɛsɛ sɛ yɛwɛn na yɛbrɛ yɛn ho ase. 7Anadwo na nnipa da. Anadwo na nnipa boro nsã. 8Nanso yɛyɛ adekyeeɛ mma enti ɛsɛ sɛ yɛbrɛ yɛn ho ase. Ɛsɛ sɛ yɛhyɛ gyidie ne ɔdɔ nkataboɔ ne yɛn nkwagyeɛ anidasoɔ sɛ dadeɛ kyɛ. 9Onyankopɔn anyi yɛn sɛ yɛmmɛhunu amane wɔ nʼabufuo ano, na mmom, ɔyii yɛn sɛ yɛbɛnya nkwagyeɛ wɔ Awurade Yesu Kristo mu. 10Kristo wu maa yɛn, sɛdeɛ ɛbɛyɛ a, sɛ yɛanyane anaa sɛ yɛawu oo, yɛne no bɛtena ase wɔ nkwa mu. 11Esiane saa enti, monhyɛ mo ho nkuran na mommoaboa mo ho mo ho sɛdeɛ mogu so reyɛ yi.\nAfotuo Ne Nkyea\n12Anuanom, yɛsrɛ mo sɛ, momfa obuo ne anidie mma wɔn a Awurade ayi wɔn sɛ wɔnni mo anim nkyerɛkyerɛ mo no. 13Esiane adwuma a wɔyɛ no enti, mommu wɔn na monnɔ wɔn yie. Montena ase asomdwoeɛ mu. 14Anuanom, yɛhyɛ mo sɛ, monkasa nkyerɛ anihafoɔ, monka wɔn a wɔnyɛ hye no hye; mommoa wɔn a wɔyɛ mmerɛ; monto mo bo ase mma wɔn nyinaa. 15Monhwɛ sɛ obi mmfa bɔne a obi ayɛ no no ho ka ntua no. Ɛberɛ biara, momma ɛnyɛ mo botaeɛ sɛ mobɛyɛ papa ama mo ho mo ho ne obiara.\n16Momma mo ani nnye da biara 17na ɛberɛ biara nso, mommɔ mpaeɛ; 18biribiara mu, monna ase. Yei na Onyankopɔn hwehwɛ afiri mo nkyɛn wɔ Kristo Yesu mu.\n19Monnka Honhom Kronkron no nhyɛ; 20monnsi adiyisɛm atwetwe. 21Monsɔ biribiara nhwɛ; momfa deɛ ɛyɛ. 22Na monkyiri bɔne biara.\n23Na ɔno asomdwoeɛ Onyankopɔn no ara nte mo ho koraa, na ɔnhwɛ mo honhom ne mo ɔkra ne mo onipadua so a ɛho remma asɛm biara kɔsi sɛ yɛn Awurade Yesu Kristo bɛba. 24Ɔnokwafoɔ ne deɛ ɔfrɛɛ mo no, ɔno nso na ɔbɛyɛ.\n25Anuanom, mommɔ mpaeɛ mma yɛn.\n26Momfa mfeano kronkron nkyeakyea anuanom nyinaa.\n27Mehyɛ mo wɔ Awurade tumi mu sɛ monkenkan saa nwoma yi nkyerɛ anuanom no nyinaa.\nASCB : 1 Tesalonikafoɔ 5


Text Message—Dɛn na Ɛsɛ sɛ Woyɛ? | Mmoa a Wɔde Ma Abusua No\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Ewe Fijian Finnish French Georgian German Greek Hebrew Hiligaynon Hungarian Icelandic Igbo Iloko Indonesian Italian Japanese Kinyarwanda Kirghiz Kirundi Korean Lingala Lithuanian Macedonian Malagasy Maltese Myanmar Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Thai Tigrinya Tsonga Tswana Turkish Twi Ukrainian Urdu Vietnamese Xhosa Zulu\nFa no sɛ wo ne w’adamfo bi gyina hɔ rebɔ nkɔmmɔ, ɛnna obi sɛndee wo text. Dɛn na ɛsɛ sɛ woyɛ?\nA: Wo ne w’adamfo no rebɔ nkɔmmɔ nyinaa na worekenkan wo text no.\nB: Ka kyerɛ w’adamfo no sɛ wosrɛ no ɔmma wonkenkan nwie na montoa mo nkɔmmɔ no so.\nD: Nhwɛ text no; montoa mo nkɔmmɔ no so.\nEyi nso yɛ asɛm a ɛsɛ sɛ wudwen ho? Aane, ɛyɛ asɛm a ɛsɛ sɛ wudwen ho paa.\nSɛ wo ne w’adamfo bi gyina hɔ rebɔ nkɔmmɔ na woresan asɛnde text akɔma obi foforo a, ɛte sɛ nea woredi agorɔ bi a w’ani gye ho nanso womfa ho mmara nyɛ hwee. Ebia wobɛka sɛ, ‘O, wei deɛ sɛ wɔyɛ me nnamfo enti ɛnyɛ hwee.’ Ɛno koraa nti na ɛsɛ wubu wɔn. Ɛno nso nkyerɛ sɛ yɛ wo biribiara pɛpɛɛpɛ sɛ soro abɔfo. Nanso kae: Sɛ wowɔ nnamfo na wode wɔn anim twitwi fam a, deɛ wubehu ara ne sɛ obiara afa ne baabi.\nAdɛn ntia? Nea ɛwom ne sɛ obiara nni hɔ a ɔpɛ sɛ yɛde n’anim yɛ fam. Abaayewa bi a yɛfrɛ no Beth * kae sɛ: “Adeɛ a ɛyɛ m’abufuw ne sɛ me ne m’adamfo rekasa na ɔremiamia ne fon so; asɛ me ho nhia no papa.” Wugye di sɛ Beth betumi ne adamfo a ɔte saa anantew akyɛ?\nHwɛ deɛ yɛkaa no mfitiase no. Wohwɛ a, nea ɛwɔ he na anka wobɛyɛ? Wo ara wunim sɛ A no deɛ, ɛkyerɛ sɛ onipa no ani mmuei. Na B ne D no nso ɛ? Sɛ wo ne obi rebɔ nkɔmmɔ na wutwa so kenkan text message a, ɛkyerɛ sɛ w’ani mmuei anaa? Sɛ woanhwɛ text no na wo ne w’adamfo no toa nkɔmmɔ no so a, ɛno nso ɛ, ɛkyerɛ sɛ w’ani mmuei anaa?\nYɛka sɛ obi apɔ anaa n’ani abue a, ɛsono sɛnea obiara hu no. Nanso Bible ma yehu asɛm no ani so. Ɛka sɛ: “Sɛnea mopɛ sɛ nnipa yɛ mo no, monyɛ wɔn saa ara.” (Luka 6:31) Saa asɛm yi betumi aboa wo wɔ text message ho. Ɛbɛboa wo sɛn?\nSɛnde text bere a ɛfata mu. Aberante bi a yɛfrɛ no Richard kae sɛ, “Ebi wɔ hɔ a anadwo dasum na obi asɛnde me text. Wobɛhwɛ na ɛnyɛ asɛm biara, nanso na asɛe me nna!” Bisa wo ho sɛ, ‘Ɛyɛ a mesɛnde nkurɔfo text bere a wɔada?’—Bible nnyinasosɛm: Ɔsɛnkafo 3:1.\nHwɛ wo nsɛm yiye. Sɛ yɛrebɔ nkɔmmɔ a, nsɛm a yɛka, ɛnne a yɛde kasa, yɛn anim, ne sɛnea yɛtoto yɛn nsa nyinaa ka ho bi. Nanso wode text message kɔma obi a, saa nneɛma yi nyinaa wonyɛ bi. Ɛnde, wode text message rekɔma obi a, wobɛyɛ dɛn? Abaayewa bi a yɛfrɛ no Jasmine ka sɛ, “Fa nsɛm a ɛkyerɛ sɛ w’ani abue hyehyɛm. Bisa sɛ, ‘Wo ho te sɛn?’ Ɛyɛ a ka ‘mepaakyɛw’ ne ‘medaase.’”—Bible nnyinasosɛm: Kolosefo 4:6.\nFa w’ani to fam. San hwɛ asɛm a yɛde hyɛɛ ase no. Sɛ worehwɛ message bi kwan a, ɛnde ebehia sɛ wopa onipa a wo ne no rekasa no kyɛw kɔhwɛ message no. Nanso kae sɛ message dodow no ara deɛ, wubetumi ahwɛ no akyiri yi. Amy adi mfe 17, na asɛm a ɔkae ne sɛ: “Sɛ wo ne w’adamfo no bɔ nkɔmmɔ wie a, wo fon no deɛ ɛwɔ hɔ daa, nanso wobɛtexte awie no, ebia na w’adamfo no kɔ.” Sɛ wo ne wo nnamfo hyia a, ɛhɔ nso wubetumi de w’ani ato fam ahu nea ɛsɛ sɛ woyɛ. Jane nso adi mfe 18, na n’asɛm ne sɛ: “Mfa saa bere no nyinaa nsɛnde message, sɛ woyɛ saa a, na woreka akyerɛ wɔn sɛ ‘mo ho nhia me; sɛ́ me ne mo bɛtena ha deɛ, anka mɛkɔ baabi foforo.’”\nDwen ho ansa na woasɛnde. Bisa wo ho sɛ, message a meresɛnde yi, enti onipa no bɛte ase sɛn? Sɛ woma no hu sɛ woredi agorɔ a, ɔbɛfa no saa. Amber adi mfe 21, na nea ɔka ne sɛ: “Sɛ woredi agorɔ a, ɛnde fa smiley face to ho. Asɛm tumi hye nkurɔfo ma etumi dan ntɔkwaw mpo. Ne nyinaa fi sɛ, asɛm a wode redi agorɔ no, ebinom betumi afa no asɛm paa.”—Bible nnyinasosɛm: Mmebusɛm 12:18.\nEnti, nneyɛe a wobɛyɛ wɔ fon so no, ehia paa!\nSusuw ho: Anibue ne ɔdɔ na ɛnam. Dɛn na obi yɛ a ɛkyerɛ sɛ ɔwɔ ɔdɔ? Bible ka sɛ: “Ɔdɔ wɔ abodwokyɛre na ne yam ye. Ɔdɔ nyɛ ahoɔyaw, entu ne ho, ɛnhoman, ɛnyɛ ade a ɛnsɛ, ɛnhwehwɛ nea n’ankasa hia, ne bo nhaw no.” (1 Korintofo 13:4, 5) Deɛ Bible ka fa ɔdɔ ho yi, emu nea ɛwɔ he na wuhu sɛ aka wo kakra?\n^ nky. 11 Yɛasesa din no bi.\n“Biribiara wɔ ne bere a wɔahyɛ ato hɔ.”—Ɔsɛnkafo 3:1.\n“Momma mo kasa ho mmra nyam bere nyinaa na nkyene mmra mu.”—Kolosefo 4:6.\n“Ɛwɔ nea otu nsɛm bumbum sɛ nkrante a ɛwowɔ.”—Mmebusɛm 12:18.\n“Mmerante ne mmabaa sɛnde text message a, wɔtaa kyerɛw kasafĩ; ɛyɛ wɔn sɛ ɛnyɛ wɔn ano na wɔde reka, enti ɛnyɛ hwee. Ɛnsɛ sɛ woka kasafĩ biara wɔ nkɔmmɔbɔ biara mu—deɛ wode w’ano ka ne deɛ wokyerɛw nyinaa.”\n“Onipa a wode message no rekɔ ma no no, onnyina w’anim. Enti anhwɛ a wobɛka asɛm a ɛnyɛ dɛ akyerɛ no. Asɛm a ogyina w’anim a wuntumi nka no, hwɛ na wankyerɛw ankɔma no.”\nSuban pa ho da so ara hia nnɛ?\nNea W’atipɛnfo Ka Fa Mobal Fon Ho


Binuhatan 11 APSD-CEB – Asomafo 11 AKCB | Biblica\nBinuhatan 11 APSD-CEB – Asomafo 11 AKCB\nPetro Yi Ne Ho Ano\n1Asomafo ne agyidifo a wɔwɔ Yudea nyinaa tee sɛ amanamanmufo no nso agye Onyankopɔn asɛm no adi. 2Petro kɔɔ Yerusalem no, Yudafo agyidifo no ne no nyaa akasakasa kae se, 3“Woakɔ wɔn a wɔnnyɛ twetiatwafo no nkyɛn ne wɔn akodidi.”\n4Petro bɔɔ wɔn biribiara a esii no ho amanneɛ se, 5“Na merebɔ mpae wɔ Yopa na minyaa anisoadehu. Mihuu biribi a ɛte sɛ ntama kɛse a wɔakyekyere sɛ efi ɔsoro afanan resian ba fam wɔ faako a mewɔ no. 6Mehwɛɛ mu no, mihuu ntɔteboa ahorow, mmoa a wɔwea ne wuram nnomaa. 7Afei, nne bi ka kyerɛɛ me se, ‘Petro! Sɔre! Kum na we!’\n8“Mibuae se, ‘Dabi da, Awurade! Minnii biribiara a ɛho ntew da.’\n9“Nne no ka kyerɛɛ me bio se, ‘Biribiara a Onyankopɔn atew ho no, nka se ɛho ntew.’ 10Saa anisoadehu yi baa mprɛnsa, na ɛsan kɔɔ ɔsoro.\n11“Saa bere no ara mu, nnipa baasa a wɔasoma wɔn fi Kaesarea no beduu ofi a na mete mu no mu. 12Honhom Kronkron ka kyerɛɛ me se menntwentwɛn me nan ase na me ne wɔn nkɔ. Saa agyidifo baasa yi a wofi Yopa no kaa me ho kɔɔ Kaesarea ma yɛn nyinaa kɔɔ Kornelio fi. 13Ɔkaa sɛnea ohuu ɔsoro ɔbɔfo wɔ ne fi ma ɔbɔfo no ka kyerɛɛ no se, ‘Soma kɔ Yopa kɔfrɛ ɔbarima bi a ne din de Simon Petro no. 14Ɔno na ɔbɛka nsɛm a ebegye wo ne wo fifo nyinaa nkwa akyerɛ mo.’\n15“Bere a mifii ase kasae no, Honhom Kronkron baa wɔn so sɛnea yɛn nso mfiase no, ɛbaa yɛn so no ara pɛ. 16Ɛhɔ ara mekaee asɛm a Awurade kae se, ‘Yohane de nsu na ɛbɔɔ asu na mo de, wɔde Honhom Kronkron na ɛbɛbɔ mo asu’ no. 17Sɛ Onyankopɔn ama wɔn akyɛde a bere a yegyee Awurade Yesu Kristo dii no ɔmaa yɛn bi no a, ɛno de me sɛɛ ne hena a mesiw Onyankopɔn kwan.”\n18Wɔtee saa asɛm yi no, wogyaee wɔn nsɛmmisa no yii Awurade ayɛ se, “Afei de Onyankopɔn ama ho kwan ama amanamanmufo anya adwensakra a ɛde wɔn bɛkɔ nkwagye mu.”\n19Wokum Stefano no, wɔtaa agyidifo no ma wɔbɔɔ ahwete. Wɔn mu bi kyinkyin koduu Foinike, ne Kipro, ne Antiokia a na wɔreka asɛmpa no kyerɛ Yudafo nko ara. 20Agyidifo bi a wofi Kipro ne Kirene kɔɔ Antiokia kɔkaa asɛmpa a ɛfa Awurade Yesu Kristo ho no kyerɛɛ amanamanmufo no. 21Esiane sɛ na Awurade ka wɔn ho no nti nnipa pii gyee asɛm no dii ma wɔdan baa Awurade nkyɛn.\n22Saa asɛm yi trɛw koduu Yerusalem asafo no mu nti wɔsomaa Barnaba kɔɔ Antiokia. 23Oduu hɔ a ohuu sɛnea Onyankopɔn ahyira wɔn no, nʼani gye ma ɔhyɛɛ wɔn nkuran se womfi wɔn koma nyinaa mu nnye Awurade nni na wonni no nokware nso. 24Esiane sɛ na Barnaba yɛ onipa pa a Honhom Kronkron ahyɛ no ma na ɔwɔ gyidi nti, ɛmaa nnipa bebree nam ne so de wɔn ho maa Awurade.\n25Barnaba kɔɔ Tarso kɔhwehwɛɛ Saulo. 26Ohuu no no, ɔde no baa Antiokia. Wɔn baanu tenaa hɔ afe kyerɛkyerɛɛ nnipa bebree. Antiokia ha na wɔtoo asuafo no din se “Kristofo.”\n27Saa bere koro no ara mu na adiyifo bi fi Yerusalem kɔɔ Antiokia. 28Wɔn mu baako a wɔfrɛ no Agabo a Honhom Kronkron ahyɛ no ma no sɔre gyina hyɛɛ nkɔm se ɔkɔm kɛse bɛba asase nyinaa so. Saa ɔkɔm yi sii bere a na Klaudio di ade no. 29Asuafo no yɛɛ adwene sɛ biribiara a obi wɔ no wɔde bɛba na wɔde akɔboa anuanom a wɔwɔ Yudea no. 30Wɔde akyɛde a wɔn nsa kae no somaa Barnaba ne Saulo ma wɔde kɔmaa asafo no mu mpanyimfo.\nAKCB : Asomafo 11


Bible Yɛ Onyankopɔn Asɛm Ampa? | Bible Nsɛmmisa Ho Mmuae\nKENKAN WƆ Afrikaans Albanian Amharic Arabic Armenian Aymara Bicol Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Greek Guarani Haitian Creole Hebrew Hiligaynon Hungarian Igbo Iloko Indonesian Italian Japanese Kazakh Kikaonde Kikuyu Kinyarwanda Kirghiz Kirundi Kisonge Kongo Korean Krio Latvian Lingala Lithuanian Luganda Luo Macedonian Malagasy Maltese Maya Mongolian Moore Nepali Norwegian Nyaneka Nzema Oromo Otetela Pangasinan Papiamento (Aruba) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tigrinya Tshiluba Tsonga Tswana Turkish Tuvaluan Twi Tzotzil Ukrainian Umbundu Uzbek Venda Vietnamese Wayuunaiki Xhosa Yoruba Zande Zulu\nBible yɛ Onyankopɔn Asɛm ampa?\nBible no da nsow, na saa na ɛsɛ sɛ Onyankopɔn Asɛm yɛ. Wɔatintim Bible no ɔpepepem pii wɔ kasa bebree mu. Nyansa a ɛwɔ Bible mu no tumi sesa nnipa ma wɔbɔ bra pa.—Kenkan 1 Tesalonikafo 2:13; 2 Timoteo 3:16.\nYenim sɛ Bible yɛ Onyankopɔn nhoma, efisɛ ɛka nea ebesi daakye a, ɛba mu. Onipa biara nni hɔ a obetumi de ne tumi ayɛ saa. Ma yɛmfa Yesaia nhoma no nyɛ nhwɛso. Wohuu Yesaia nhoma mmobɔwee bi wɔ ɔbodan bi mu wɔ Po a Awu no nkyɛn; wɔyɛɛ saa nhoma mmobɔwee no bɛboro mfe ɔha ansa na wɔrewo Yesu. Ná wɔakyerɛw wɔ mu sɛ Babilon bɛyɛ amamfõ. Yesu baa asase so kɔe no, mfe pii akyi na saa asɛm no baa mu.—Kenkan Yesaia 13:19, 20; 2 Petro 1:20, 21.\nSɛn na wɔkyerɛw Bible no?\nBible no, wɔde bɛyɛ mfe 1,600 na ɛkyerɛwee. Nnipa bɛyɛ 40 na wɔkyerɛw Bible no, na wɔn nyinaa ano hyiae; obiara antwe ne yɔnko ano anwɔ fam. Ɛyɛɛ dɛn na etumi yɛɛ yiye saa? Ɛyɛ Onyankopɔn na ɔkyerɛɛ wɔn nea wɔnkyerɛw.—Kenkan 2 Samuel 23:2.\nWɔn a wɔkyerɛw Bible no, ɛtɔ da bi a na Onyankopɔn nam abɔfo so, anisoadehu, anaa dae so na ɛkasa kyerɛ wɔn. Mpɛn pii no, Onyankopɔn de nsɛm no hyɛ wɔn adwenem na wagyae ama wɔn, na wɔde wɔn ankasa nsɛm akyerɛw asɛm a Onyankopɔn de ama wɔn no.—Kenkan Adiyisɛm 1:1; 21:3-5.


1 Me Paulo+ a meyɛ ɔsomafo,+ a ɛnyɛ nnipa na wɔpaw me anaasɛ wɔamfa amfa onipa bi so, na mmom Yesu Kristo+ ne Agya Onyankopɔn+ a onyan no fii awufo mu+ no na wɔpaw me, 2 ne anuanom a wɔka me ho+ nyinaa, de kɔma Galatia asafo+ ahorow: 3 Adom ne asomdwoe+ a efi yɛn Agya Onyankopɔn ne Awurade Yesu Kristo hɔ nka mo. 4 Ɔno na yɛn bɔne+ nti ɔde no ho mae na ama wagye yɛn afi mprempren wiase nhyehyɛe+ bɔne yi mu, sɛnea yɛn Nyankopɔn ne yɛn Agya no pɛ,+ 5 na ɔno na anuonyam nka no daa daa.+ Amen. 6 Ɛyɛ me nwonwa sɛ moretwe mo ho ntɛm saa afi Nea+ ɔnam Kristo adom+ so afrɛ mo no ho akɔ asɛmpa foforo+ bi ho. 7 Nanso ɛnyɛ asɛmpa foforo biara; ɛno ara ne sɛ ebinom wɔ hɔ a wɔrehaw mo,+ na wɔpɛ sɛ wɔdan Kristo asɛmpa no ani.+ 8 Na sɛ mpo yɛn anaa ɔbɔfo bi fi soro bɛka asɛmpa foforo bi kyerɛ mo wɔ asɛmpa a yɛka kyerɛɛ mo no akyi a, onnue.+ 9 Sɛnea yɛadi kan aka no, mesan ka bio sɛ, obiara a ɔka asɛmpa foforo bi kyerɛ mo wɔ nea moagye yi akyi+ no, onnue. 10 Ɛnde afei, so nnipa na mepɛ sɛ wɔte me ase anaasɛ Onyankopɔn? Anaasɛ mepɛ sɛ mesɔ nnipa ani?+ Sɛ meda so sɔ nnipa ani+ a, anka menyɛ Kristo akoa.+ 11 Anuanom, merema moahu sɛ asɛmpa a meka kyerɛɛ mo no nyɛ nnipa de;+ 12 nea ɛte ne sɛ, mannya no nnipa nkyɛn, na wɔankyerɛ me nso, ɛyɛ Kristo mmom na oyii no adi kyerɛɛ me.+ 13 Minim sɛ moate su a na mikura kan no wɔ Yudasom mu,+ sɛ metaa+ Onyankopɔn asafo ma ɛtraa so, pɛe sɛ mesɛe no koraa,+ 14 na midii m’atipɛnfo a wɔwɔ me man mu no mu pii kan wɔ Yudasom mu,+ efisɛ mebɔɔ m’agyanom atetesɛm+ ho mmɔden+ kyɛn so koraa. 15 Nanso bere a Onyankopɔn a oyii me fii me maame yam, na ɔnam n’adom+ so frɛɛ+ me no hui sɛ eye 16 sɛ oyi ne Ba no adi ma me+ na ama maka ne ho asɛmpa akyerɛ amanaman+ no, me ne ɔhonam ne mogya+ antu agyina amonom hɔ ara. 17 Saa ara nso na mankɔ wɔn a wodii me kan sɛ asomafo+ no nkyɛn Yerusalem, na mmom mekɔɔ Arabia, na mesan baa Damasko+ bio. 18 Afei mfe abiɛsa akyi no, mekɔɔ Yerusalem+ kɔsraa Kefa,+ na metenaa ne nkyɛn nnafua dunum. 19 Na manhu asomafo nkae no mu biara gye Awurade nua+ Yakobo+ nkutoo. 20 Afei ɛdefa nea merekyerɛw mo yi ho no, hwɛ! Onyankopɔn anim no, minni atoro.+ 21 Ɛno akyi no, mekɔɔ+ Siria ne Kilikia amantam mu. 22 Nanso na Yudea asafo ahorow a wɔwɔ Kristo mu+ no nhuu m’anim da; 23 nea na wɔtaa te ara ne sɛ: “Onipa a bere bi a atwam no na ɔtaa+ yɛn no, afei de, ɔka gyidi a kan no na ɔko tia+ no ho asɛmpa.” 24 Na me nti wofii ase hyɛɛ Onyankopɔn anuonyam.+


Sɛ Nkurɔfo Sisi Me a, Menyɛ Dɛn? | Mmabun Bisa Sɛ\nKENKAN WƆ Afrikaans Albanian American Sign Language Amharic Arabic Arabic (Lebanon) Armenian Azerbaijani Azerbaijani (Cyrillic) Bambara Bissau Guinean Creole Brazilian Sign Language Bulgarian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch Efik English Estonian Ewe Fijian Finnish French Georgian German Greek Haitian Creole Hausa Hebrew Hiligaynon Hungarian Iban Icelandic Igbo Iloko Indonesian Isoko Italian Italian Sign Language Japanese Kikuyu Kinyarwanda Kirghiz Kirundi Korean Lithuanian Macedonian Malagasy Malay Malayalam Maltese Mambwe-Lungu Myanmar Norwegian Nzema Oromo Ossetian Polish Portuguese Portuguese (Portugal) Punjabi Romanian Russian Samoan Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Swahili Swedish Tagalog Telugu Tetun Dili Thai Tsonga Tswana Turkish Turkmen Twi Ukrainian Umbundu Vietnamese Wolof Xhosa Zulu\nDɛn ne nsisi?\nAdɛn nti na nkurɔfo sisi afoforo?\nHenanom na nkurɔfo taa sisi wɔn?\nSɛ nkurɔfo sisi wo a, dɛn na wubetumi ayɛ?\nAfei nso, kenkan nyansahyɛ ahorow a efi w’atipɛnfo hɔ ne nea ɔkyerɛkyerɛni bi ka faa nsisi ho. Wuwie a, yɛ nsisi ho sɔhwɛ a ɛwɔ ase hɔ no.\nNsisi yɛ aniberesɛm. Wɔyɛɛ nhwehwɛmu bi wɔ Britain na ɛbɛdaa adi sɛ mmabun a wokum wɔn ho a wɔbɔɔ ho dawuru wɔ TV, radio ne intanɛt so no, wɔn mu 100 biara mu 40 de, nsisi ka ho bi pa ara na ɛma wɔyɛ saa.\nNsisi nyɛ adwoodwoo ne ɔboro nko ara. Nea edidi so yi nso ka ho.\nAtɛnnidi. Celine a wadi mfe 20 ka sɛ: “Mmaayewa ano betumi ayɛ yaw ankasa. Edin a na wɔde frɛ me anaa nsɛm a na wɔkeka kyerɛ me no de, me werɛ remfi da. Wɔma metee nka sɛ me so nni mfaso, me ho nhia na mensɛ hwee. Wɔboroo me mpo a anka eye.”\nBere a nkurɔfo ayi wo baako ahyɛ wo nsa. Haley a wadi mfe 18 ka sɛ: “Me sukuufo fii ase twee wɔn ho fii me ho. Sɛ edu awiabere na yɛrekodidi a, baabi a yɛtena didi no, wɔma ɛyɛ sɛ merennya kwan wɔ hɔ sɛnea ɛbɛyɛ a merentumi ne wɔn ntena mmom nnidi. Ná me nko ara na metena didi, na na ɛma misu. Wɔyɛɛ saa afe baako.”\nBere a obi fa intanɛt so sɛe ne yɔnko din. Daniel a wadi mfe 14 ka sɛ: “Obi betumi atena kɔmputa akyi abɔ nsɛm kakraa bi de asɛe ne yɔnko din anaa ne daakye mpo. Anhwɛ a wobɛka sɛ merehããhãã m’ani aka, nanso ebetumi asi!” Nea ɛka ho bi nso ne mfoni anaa text message a egu obi anim ase a obi de bɛma afoforo.\nNea ɛma nkurɔfo sisi afoforo no bi ni.\nEbia na obi nso asisi wɔn pɛn. Aberante bi a ne din de Antonia ka sɛ: “M’atipɛnfo sisii me araa ma afei de na amee me, enti me nso misisii afoforo tuaa ka. Akyiri yi a m’ani baa me ho so no, mibehui sɛ nea meyɛe no nyɛ ade pa!”\nWosuasua nhwɛso bɔne. Nhoma kyerɛwfo Jay McGraw kyerɛwee sɛ: “Mpɛn pii no, mmabun a wosisi afoforo no, sɛnea wɔn awofo, wɔn nuanom mpanyimfo anaa wɔn abusuafo ne nkurɔfo di no, ɛno na wɔhwɛ sua.”—Life Strategies for Dealing With Bullies.\nWɔyɛ wɔn ho kokotii nanso wɔyɛ ahufo. Nhoma kyerɛwfo Barbara Coloroso ka sɛ: “Mmofra a wosisi afoforo no, anhwɛ a wobɛka sɛ wonsuro obiara, nanso ɛnte saa. Wɔyɛ saa na obiara anhu sɛ wɔyɛ ahufo anaa wɔrefa yaw bi mu.”—The Bully, the Bullied, and the Bystander.\nWɔn a wɔayɛ ankonam. Mmabun a wontumi ne afoforo mmɔ yiye taa tew wɔn ho, enti nkurɔfo taa sisi wɔn.\nMmabun a nkurɔfo hu sɛ wɔyɛ soronko. Mmabun bi wɔ hɔ a wosisi wɔn esiane sɛnea wɔte, baabi a wofi, anaa ɔsom a wɔwom nti. Ebinom nso ebia na wɔn nipadua akwaa bi atɔ kyima.\nMmabun a wobu wɔn ho abomfiaa. Nkurɔfo a wobu wɔn ho sɛ wɔnsɛ hwee no, asisifo tumi hu wɔn ntɛm. Nkurɔfo a wɔte saa no, esiane sɛ woka wɔn a, wɔnka wo bi nti, ɛreyɛ ara ni na wɔatɔ asisifo nsam.\nNsosɔ wɔn so. Ababaa bi a ne din de Kylie ka sɛ: “Sɛ asisifo yɛ wo biribi na wohu sɛ ahaw wo a, ɛma wɔn ani gye pa ara. Nanso sɛ anhaw wo a, ɛnkyɛ na wɔagyae.” Bible ka sɛ: ‘Onyansafo dwudwo n’abufuw ano kosi ase.’—Mmebusɛm 29:11.\nNyɛ bi ntua ka. Woyɛ bi tua ka a, ɛrenyi ɔhaw no mfi hɔ, mmom ɛbɛma ayɛ kɛse. Bible ka sɛ: “Mommfa bɔne nntua obiara bɔne so ka.”—Romafo 12:17; Mmebusɛm 24:19.\nMfa wo ho nkɔto ɔhaw mu. Sɛ wuhu sɛ obi yɛ osisifo a, yɛ nea wobetumi biara na twe wo ho fi ne ho. Tebea ahorow nso a ebetumi ama nkurɔfo asisi wo no, twe wo ho fi ho.—Mmebusɛm 22:3.\nYɛ biribi a ɔnhwɛ kwan. Bible ka sɛ: “Mmuae bɔkɔɔ ma abufuw twa.”—Mmebusɛm 15:1.\nFa bi yɛ serew. Fa no sɛ osisifo bi aka akyerɛ wo sɛ wosõ dodo. Wo nso wubetumi de ayɛ serew aka sɛ, “me koraa mepɛ sɛ me so tew o!”\nFi hɔ. Nora a wadi mfe 19 ka sɛ: “Sɛ woyɛ komm na woankasa a, ɛkyerɛ sɛ wo ho akokwaw na wo ho yɛ den sen nea ɔreteetee wo no. Ɛkyerɛ nso sɛ wutumi hyɛ wo ho so. Osisifo ntumi nyɛ saa.”\nMmu wo ho abomfiaa. Abaayewa bi a ne din de Rita ka sɛ: “Osisifo hwɛ bere a ehu aka wo anaa wo yam hyehye wo, na wagyina so ama woate nka sɛ wonsɛ hwee.”\nKa kyerɛ obi. Nhwehwɛmu bi kyerɛ sɛ nnipa a nkurɔfo fa intanɛt so sɛe wɔn din no, emu bɛboro fã nka ho asɛm nkyerɛ obiara. Ebia wɔnka nkyerɛ obiara efisɛ wosuro nea ebefi mu aba. Mmarimaa fam no, ebia fɛre ntia. Nanso kae sɛ, sɛ woanka ho asɛm a, wɔbɛkɔ so ara asisi wo. Ade a edi kan a ebetumi ama nsisi no to atwa ne sɛ wobɛka ho asɛm akyerɛ obi.\nNyansahyɛ ahorow a efi w’atipɛnfo hɔ\n“Nkɔ baabi a nkurɔfo betumi asisi wo, na tebea ahorow nso a ebetumi ama obi asisi wo no, twe wo ho fi ho. Ma ɛntena w’adwenem sɛ asisifo nso wɔ wɔn haw. Sɛ wuhu no saa a, ɛremma nsɛm a wɔkeka no nhaw wo pii.”—Antonio.\n“Mmu wo ho abomfiaa. Nsuro sɛ wobɛkyerɛ w’adwene. Asisifo bebree wɔ hɔ a, sɛ wohu sɛ wonsosɔ wɔn so anaa wunsuro wɔn a, wogyae wɔn asisisɛm no.”—Jessica.\nNea ɔkyerɛkyerɛni bi ka faa nsisi ho.\n“Nsisi yɛ aniberesɛm pa ara. Baabi a na mekyerɛ ade no, na mmofra no taa ko wɔ sukuu dan mu hɔ pa ara—wɔn a wɔn mu apagyaw kakra mpo no, na wɔko! Mmofra no bi sisi wɔn mfɛfo sɛnea ɛbɛyɛ a wɔbɛte nka sɛ obiara nim wɔn, na nkurɔfo suro wɔn.\n“Mpɛn pii no, sukuufo no bi wɔ hɔ a sɛ obi sisi wɔn a wɔmmɔ so nkyerɛ obiara efisɛ wosuro nea osisifo no bɛyɛ. Ebi nso suro sɛ wɔn sukuufo no bɛka sɛ wɔayi wɔn ama. Wosusuw sɛ, sɛ wɔka ho asɛm koraa a hwee nni hɔ a obi bɛyɛ afa ho. Nanso wɔn a nkurɔfo sisi wɔn no, nea mɛka akyerɛ wɔn ne sɛ, ɛyɛ a wɔnka nea wɔrefa mu no ho asɛm nkyerɛ obi. Nyansa wom pa ara sɛ wɔbɛyɛ saa. Sɛ osisifo bi mpo ayɛ n’adwene sɛ obesisi obi a, wei betumi ama wagyae.”—Jenilee, ná ɔkyerɛ ade wɔ sukuu bi mu wɔ United States.\nNsisi ho sɔhwɛ\nAsisisɛm fii ase no, bɛyɛ mfe mpempem pii ni.\nAsisisɛm yɛ agorɔ kɛkɛ, ɛnyɛ hu biara.\nSɛ obi resisi wo a, wo ne no mfa nsi ani na ɛbɛma wagyae.\nSɛ obi sisi wo a, ɛyɛ wo ara na woama kwan.\nSɛ wosisi obi a, ɔno nso betumi abɛyɛ osisifo.\nSɛ wokɔto sɛ wɔresisi obi a, nea ɛsɛ sɛ woyɛ ara ne sɛ wubeyi w’ani.\nAsisifo rekasa a, wobɛka sɛ wonsuro hwee, nanso mpɛn pii no wobɛhwɛ no na wonnye wɔn ho nni.\nAsisifo betumi asesã.\nAmpa. Sɛ́ nhwɛso no, Bible no ka Nefilimfo ho asɛm—wɔn din no asekyerɛ ne “Wɔn a Wɔma Afoforo Hwe Ase.”—Genesis 6:4.\nAtoro. Nsisi betumi de obi nkwa ato asiane mu. Awerɛhosɛm ne sɛ, wɔasisi ebinom araa ma wɔakum wɔn ho.\nAtoro. Mpɛn pii no, asisifo ho yɛ den pa ara, enti worentumi ne wɔn mfa nsi ani.\nAtoro. Obiara nni hɔ a sɛ wosisi no a ɔpɛ! Sɛ obi yɛ osisifo a, ɛyɛ ɔno ara ne suban na ama ɔreyɛ saa.\nAmpa. Nea ɛyɛ awerɛhow ne sɛ, ebinom wɔ hɔ a, sɛ wosisi wɔn a, na wɔde wɔn anibere akowie afoforo so. Nea wɔde yɛɛ wɔn no, saa ara na wɔn nso de yɛ afoforo.\nAtoro. Sɛ wuhu sɛ wɔresisi obi a, worentumi nka sɛ ɛmfa wo ho. Sɛ woanka hwee amfa ho a, ɛkyerɛ sɛ w’ani gye ho na wopɛ sɛ ɛkɔ so sen sɛ ɛto betwa.\nAmpa. Asisifo no bi yɛ ahomaso pa ara nanso ebinom yɛ ahufo na wohunahuna afoforo sɛnea ɛbɛyɛ a wɔn ho bɛtɔ wɔn na wɔn ani agye.\nAmpa. Afoforo betumi aboa asisifo ma wɔasesa wɔn adwene ne wɔn suban.—Efesofo 4:23, 24.\nShare Share Sɛ Nkurɔfo Sisi Me a, Menyɛ Dɛn?


KENKAN WƆ Albanian Amharic Arabic Armenian (West) Chitonga Croatian Czech Danish Dutch English French German Hindi Hungarian Italian Japanese Kannada Korean Latvian Lithuanian Luganda Malagasy Norwegian Persian Polish Portuguese Punjabi Romanian Russian Samoan Silozi Slovak Slovenian Spanish Sranantongo Swedish Twi Ukrainian Vietnamese Waray-Waray Yoruba\n1, 2. (a) Dɛn na ɛmaa Antiochus IV yɛɛ nea Roma kae no? (b) Bere bɛn na Siria bɛhyɛɛ Roma ase?\nSIRIA hempɔn Antiochus IV ko fa Misraim na osi ne ho hene. Misraim hene Ptolemy VI srɛ Roma ma wɔsoma Ɔhemmɔfo Caius Popilius Laenas kɔ Misraim. Ɔde akohyɛn pii ne ahyɛde a efi Roma Mmarahyɛ Baguafo hɔ a ɛkyerɛ sɛ Antiochus IV nnyae Misraim sodi na omfi ɔman no mu nkɔ na ɛkɔe. Siria hene ne Roma hemmɔfo no hyiae wɔ Eleusis, Alexandria borɔn bi so. Antiochus IV srɛe sɛ wɔmma no bere ma ɔne n’afotufo nkotu agyina, nanso Laenas twaa kɔntɔnkrɔn faa ɔhene no ho ka kyerɛɛ no sɛ ommua asɛm no ansa na wafi mu. Antiochus IV a wɔabrɛ no ase no yɛɛ nea Romafo no kae no na ɔsan kɔɔ Siria wɔ 168 A.Y.B. mu. Enti, Siria hene a ɔwɔ atifi fam ne Misraim hene a ɔwɔ anafo fam no ntam ntawntawdi no baa awiei.\n2 Esiane sɛ na Roma di akonten wɔ Mediterranea Supɔw no so nsɛm mu nti, ɛkɔɔ so de ahyɛde maa Siria. Enti, ɛwom sɛ Seleucus ahene abusua mu ahene foforo dii Siria so bere a Antiochus IV wui wɔ 163 A.Y.B. mu akyi de, nanso wɔanni tumi sɛ “[atifi, NW] fam hene.” (Daniel 11:15) Awiei koraa no, Siria bɛhyɛɛ Roma ase wɔ 64 A.Y.B. mu.\n3. Bere bɛn na Roma dii Misraim so, na wɔ ɔkwan bɛn so?\n3 Misraim Ptolemy ahene abusua no kɔ so di tumi sɛ “[anafo, NW] fam hene” mfe 130 ne kakra wɔ Antiochus IV wu akyi. (Daniel 11:14) Romafo hene Octavian di Ptolemy ahene abusua no mu hemmaa a otwa to —Cleopatra VII—ne ne Romani dɔfo Mark Antony asraafo a wɔaka abom no so nkonim wɔ ɔko a esii Actium no mu wɔ 31 A.Y.B. mu. Bere a Cleopatra kum ne ho wɔ afe a edi hɔ no mu akyi no, Misraim nso bɛhyɛɛ Roma ase na ankɔ so anni tumi sɛ anafo fam hene. Ebeduu afe 30 A.Y.B. mu no, na Roma di Siria ne Misraim nyinaa so tumi. Afei de, so ɛsɛ sɛ yɛhwɛ kwan sɛ ahenni afoforo bedi tumi sɛ atifi fam hene ne anafo fam hene?\nƆHENE FOFORO SOMA “ƆTOWGYEFO PEMPENSIFO”\n4. Dɛn nti na ɛsɛ sɛ yɛhwɛ kwan sɛ ɔhene foforo bedi tumi sɛ atifi fam hene?\n4 Yesu Kristo ka kyerɛɛ n’asuafo wɔ 33 Y.B. fefɛw bere mu sɛ: “Sɛ muhu akyide a ɛbɔ ɔman a odiyifo Daniel kae no sɛ egyina kronkronbea hɔ no a, . . . ɛno na wɔn a wɔwɔ Yudea nguan nkɔ mmepɔw so.” (Mateo 24:15, 16) Yesu faa asɛm a ɛwɔ Daniel 11:31 de bɔɔ n’akyidifo kɔkɔ wɔ ‘akyide a ɛbɔ ɔman’ a ɛbɛba daakye no ho. Wɔde atifi fam hene no ho nkɔmhyɛ yi mae bɛyɛ mfe 195 wɔ Antiochus IV, Siria hene a otwa to a odii saa tumi no wu akyi. Akyinnye biara nni ho sɛ na ɔhene foforo bɛba sɛ atifi fam hene. Ɛbɛyɛ hena?\n5. Hena na ɔsɔree sɛ atifi fam hene a ɔfaa dibea a na Antiochus IV kura bere bi no?\n5 Yehowa Nyankopɔn bɔfo hyɛɛ nkɔm sɛ: “Na obi bɛsɔre asi [Antiochus IV ananmu] a ɔbɛma ɔtowgyefo pempensifo bi abɛfa ahemman [a ɛwɔ anuonyam no, NW] akɔ, na nna kakra bi mu wɔbɛsɛe no, nanso ɛnyɛ abufuw anaa ɔsa mu.” (Daniel 11:20) Ɛbɛdaa adi sɛ nea ‘ɔsɔree’ wɔ saa kwan yi so ne Roma hempɔn a odi kan, Octavian, a na wɔfrɛ no Kaesare Augusto no.—Hwɛ “Wodii Obiako Ni, Wobuu Ɔfoforo no Animtiaa” a ɛwɔ kratafa 248 no.\n6. (a) Bere bɛn na wɔmaa “ɔtowgyefo pempensifo” bi kɔfaa ‘ahenni a ɛwɔ anuonyam’ no mu, na ɔkwan bɛn so na na eyi ho hia? (b) Dɛn nti na yebetumi aka sɛ Augusto anwu wɔ “abufuw anaa ɔsa mu”? (d) Nsakrae bɛn na ɛbae wɔ onii ko a na ɔyɛ atifi fam hene no fam?\n6 Na “asase fɛfɛ”—Yudea a na ɛhyɛ Roma ase no—ka Augusto ‘ahemman a ɛwɔ anuonyam’ no ho. (Daniel 11:16) Wɔ 2 A.Y.B. mu no, Augusto somaa “ɔtowgyefo pempensifo” denam hyɛ a ɔhyɛe sɛ wɔnkyerɛw nnipa din anaasɛ wɔnkan wɔn na ebia ama watumi ahu nnipa no dodow na wagyina so agyigye tow de ebinom ayeyɛ asraafo no so. Mmara yi nti, Yosef ne Maria kɔɔ Betlehem sɛ wɔrekɔkyerɛw wɔn din, na ɛma wɔwoo Yesu wɔ saa beae a wɔhyɛɛ ho nkɔm no. (Mika 5:2; Mateo 2:1-12) Wɔ August 14 Y.B. mu—“wɔ nna kakra bi mu,” anaasɛ bere tiaa bi akyi wɔ bere a Augusto hyɛɛ mmara sɛ wɔnkyerɛw nnipa din akyi no—owui a na wadi mfe 76, nanso ɛnyɛ obi na okum no wɔ “abufuw” anaa “ɔsa mu” na mmom ɔyaree. Nokwarem no, na onii ko a atifi fam hene no yɛ no asakra! Ebeduu saa bere no, na saa ɔhene yi abɛyɛ Roma Ahemman no a ogyina hɔ ma n’ahempɔn.\n‘ƆHOHORANI BI SƆRE’\n7, 8. (a) Hena na obesii Augusto ananmu sɛ atifi fam hene? (b) Dɛn nti na wɔnam amemenemfe so de “ahenni no mu anuonyam” maa nea odii Kaesare Augusto ade no?\n7 Bere a ɔbɔfo no retoa nkɔmhyɛ no so no, ɔkae sɛ: “Na obi a wobebu no animtiaa bɛsɔre asi [Augusto] ananmu, na wɔremfa ahenni no mu anuonyam mma no; na ɔbɛba ankasa wɔ ahotɔ bere mu na ɔde tɛkrɛmakyene bɛfa ahenni no. Na ɛdefa dɔm a ɛte sɛ nsuyiri ho no, ɔbɛma wɔabu afa wɔn so na wobebubu wɔn; sɛnea wobebubu apam kannifo no nso.”—Daniel 11:21, 22, NW.\n8 Na ‘nea wobebu no animtiaa’ no ne Kaesare Tiberio, a ɔyɛ Augusto yere a ɔto so abiɛsa Livia babarima no. (Hwɛ “Wodii Obiako Ni, Wobuu Ɔfoforo no Animtiaa” a ɛwɔ kratafa 248 no.) Na esiane abanoma yi subammɔne nti na Augusto tan no, na na ɔmpɛ sɛ ɔbɛyɛ Kaesare a odi hɔ. Wofi amemenemfe mu de “ahenni no mu anuonyam” maa no bere a afoforo a na wobetumi ayɛ adedifo nyinaa wuwui no akyi. Augusto faa Tiberio sɛ ne ba wɔ 4 Y.B. na ɔyɛɛ no nea obesi n’ananmu atra ahengua no so. Augusto wu akyi no, Tiberio a na wadi mfe 54—nea wobuu no animtiaa—no ‘sɔre’ dii tumi sɛ Roma hempɔn ne atifi fam hene.\n9. Ɔkwan bɛn so na Tiberio ‘de tɛkrɛmakyene faa ahenni no’?\n9 The New Encyclopædia Britannica ka sɛ: “Tiberio dɛfɛdɛfɛɛ Mmarahyɛ Baguafo no, na wamma wɔampaw no ɔhempɔn bɛyɛ ɔsram biako [wɔ Augusto wu akyi].” Ɔka kyerɛɛ Mmarahyɛ Baguafo no sɛ Augusto nkutoo na obetumi adi Roma Ahemman no so na ɔkae sɛ mmarahyɛ baguafo no nsan nyɛ no kwasafoman denam tumi a ɛte saa a wɔde bɛma nnipakuw bi sen sɛ wɔde bɛma onipa biako no so. Abakɔsɛm kyerɛwfo Will Durant kyerɛwee sɛ: “Mmarahyɛ Baguafo no annya akokoduru ammɔ nea ɔkae no angu, na wɔkotokotow wɔn ho wɔn ho kosii sɛ awiei koraa no ogyee tumi no.” Durant ka kaa ho sɛ: “Afanu no nyinaa yɛɛ wɔn fam de pɛpɛɛpɛ. Na Tiberio pɛ ahenni no, ɛnte saa a anka ɔbɛfa ɔkwan bi so apo; na Mmarahyɛ Baguafo no suro no na wɔmpɛ n’asɛm, nanso na wosuro sɛ wɔde kwasafoman bi a egyina tete adehye ne mpapahwekwa baguafo a wɔn ano nnu gua mu so besi hɔ.” Enti, Tiberio ‘de tɛkrɛmakyene faa ahenni no.’\n10. Ɔkwan bɛn so na ‘wobubuu dɔm a ɛte sɛ nsuyiri no’?\n10 “Ɛdefa dɔm a ɛte sɛ nsuyiri”—ahemman a atwa wɔn ho ahyia asraafodɔm—ho no, ɔbɔfo no kae sɛ: ‘Wobebu afa wɔn so na wɔabubu wɔn.’ Bere a Tiberio bɛyɛɛ atifi fam hene no, na ne wɔfase Germanicus Caesar ne Roma asraafo a wɔwɔ Rhine Asubɔnten ho no sahene. Wɔ 15 Y.B. mu no, Germanicus de n’asraafo no kɔko tiaa Germanfo dɔmmarima Arminius ma odii nkonim kakra. Nanso, nkonimdi kakra no ma wɔhweree nneɛma pii, enti Tiberio gyaee akodi no wɔ Germany wɔ ɛno akyi. Mmom no, ɔnam ɔmanko a ɔhyɛɛ ho nkuran so bɔɔ mmɔden sɛ ɔbɛma Germanfo mmusua ntam apaapae. Na Tiberio ani gye wɔne aman foforo ntam nhyehyɛe a ɛbɛma wɔabɔ wɔn man no ho ban afi aman foforo ho no ho kɛse ma enti ɔbɔɔ n’ahye ho ban. Eyi yɛɛ yiye sɛnea ɛsɛ. Ɔnam saa kwan yi so siw “dɔm a ɛte sɛ nsuyiri” no ano na ‘wobubuu wɔn.’\n11. Ɔkwan bɛn so na ‘wobubuu apam kannifo no’?\n11 Nea ‘wobubuu’ no no nso ne “apam” a Yehowa Nyankopɔn ne Abraham yɛe sɛ wɔde behyira asase so mmusua nyinaa no “kannifo.” Na Yesu Kristo ne Abraham Aseni a wɔhyɛɛ ne ho bɔ wɔ saa apam no mu no. (Genesis 22:18; Galatifo 3:16) Wɔ Nisan 14, 33 Y.B. mu no, na Yesu gyina Pontio Pilato anim wɔ Roma amrado no ahemfie wɔ Yerusalem. Na Yudafo asɔfo no abɔ Yesu sobo sɛ ɔpɛ sɛ otu ɔhempɔn no ahenni gu. Nanso Yesu ka kyerɛɛ Pilato sɛ: “M’ahenni mfi wi yi ase. . . . M’ahenni mfi ha.” Nea ɛbɛyɛ na Roma amrado no annyaa Yesu a onni fɔ no, Yudafo no teɛɛm sɛ: “Sɛ wugyaa oyi a wonyɛ Kaesare adamfo; obiara a ɔyɛ ne ho hene no tia Kaesare.” Bere a wɔkae sɛ wonkum Yesu wiei no, wɔkae sɛ: “Yenni hene bi sɛ Kaesare.” Sɛnea mmara a ɛne “wɔapira ɔhene” no a Tiberio trɛw mu de ɔyaw biara a ɛkame ayɛ sɛ wɔyaw Kaesare kaa ho kyerɛ no, Pilato de Yesu mae sɛnea ɛbɛyɛ na ama ‘wɔabubu no’ anaasɛ wɔabɔ no asɛndua mu.—Yohane 18:36; 19:12-16; Marko 15:14-20.\nƆHENE TIRIMƆDENFO BI ‘BƆ NE PƆW’\n12. (a) Henanom na wɔne Tiberio yɛɛ apam no? (b) Ɔkwan bɛn so na Tiberio ‘nam ɔman ketewa bi so bɛyɛɛ den’?\n12 Bere a ɔbɔfo no retoa Tiberio ho nkɔmhyɛ no so no, ɔkae sɛ: “Esiane sɛ wɔne no yɛɛ apam nti, ɔbɛdaadaa wɔn, na ɔbɛsɔre aba na ɔnam ɔman ketewa bi so bɛyɛ den.” (Daniel 11:23, NW) Na Roma Mmarahyɛ Baguafo no ne Tiberio ayɛ amanyɔ mmara mu ‘apam,’ na na ɔde ne ho ato wɔn so. Nanso na ɔyɛ ɔdaadaafo, na ‘ɔnam ɔman ketewa bi so yɛɛ den’ ankasa. Na saa ɔman ketewa no ne Praetoria Awɛmfo a na wɔte bɛn Roma afasu no. Bɛn a na wɔbɛn Mmarahyɛ Baguafo no maa ehu kaa baguafo no na ɛboaa Tiberio ma osiw atua biara a na ɔmanfo no bɛtew atia ne tumidi no ano. Enti, Tiberio nam awɛmfo bɛyɛ 10,000 so kɔɔ so yɛɛ den.\n13. Ɔkwan bɛn so na Tiberio yɛɛ nea ɛkyɛn ne nenanom?\n13 Ɔbɔfo no ka kaa ho wɔ nkɔmhyɛ mu sɛ: “Obefi mpaase aba asase no so nea ɛhɔ yɛ fɔɔfɔɔ, na wabɛyɛ nea n’agyanom ne ne nenanom nyɛe da, ɔbɛpete afow ade ne asade ne ahode ama wɔn, na ɔbɛbɔ ne tirim pɔw, aban a ɛyɛ den no ho akodu bere bi.” (Daniel 11:24) Na Tiberio nnye afoforo nni koraa na ɔma wokunkum nnipa pii wɔ n’ahenni mu. Esiane Sejanus, Praetoria Awɛmfo panyin no nkɛntɛnso titiriw nti, wɔyɛɛ atirimɔdenne pii wɔ ɛrekɔ n’ahenni no awiei. Awiei koraa no, onyaa Sejanus ankasa ho adwemmɔne na ɔma wokum no. Esiane sɛ Tiberio de atirimɔden dii nnipa no so tumi nti, ɔyɛɛ nea ɛkyɛn ne nananom.\n14. (a) Ɔkwan bɛn so na Tiberio petee “afow ade ne asade” wɔ Roma ahemman mu nyinaa? (b) Bere a Tiberio wui no na wobu no dɛn?\n14 Nanso, Tiberio petee “afow ade ne asade ne ahode” wɔ amansin a na ɛhyɛ Roma ase nyinaa mu. Bere a owui no, na ne manfo nyinaa redi yiye. Na wonnye tow akɛse, na na otumi yi ayamye adi wɔ mmeae a wohyia ahokyere. Sɛ asraafo anaa abirɛmpɔn no hyɛ obi so anaa wɔyɛ nea ɛmfata wɔ nsɛm a wodi mu a, na wobetumi ahwɛ kwan sɛ ɔhempɔn no bɛtwe wɔn aso. Tumi a okuraa mu denneennen no maa ɔmanfo no kɔɔ so nyaa ahobammɔ, na nkitahodi a ɛyɛɛ papa boaa aguadi. Tiberio hwɛe ma wodii asɛntrenee wɔ Roma ne aman foforo so. Wɔyɛɛ mmara no yiye, na nsakrae a Augusto Kaesare yɛe a Tiberio toaa so no maa asetra ne abrabɔ ho mmara yɛɛ papa. Nanso, Tiberio ‘bɔɔ ne tirim pɔw,’ ma enti Romani abakɔsɛm kyerɛwfo Tacitus kaa ne ho asɛm sɛ nyaatwomni ne ɔdaadaafo a ne ho akokwaw. Bere a Tiberio wui wɔ March 37 Y.B. mu no, na wobu no sɛ ɔhene tirimɔdenfo.\n15. Roma kɔɔ so dɛn wɔ afeha a edi kan Y.B. awiei ne nea ɛto so abien Y.B. mfiase?\n15 Tiberio adedifo a wɔbɛyɛɛ atifi fam ahene no bi ne Gaius Caesar (Caligula), Claudius I, Nero, Vespasian, Titus, Domitian, Nerva, Trajan, ne Hadrian. The New Encyclopædia Britannica ka sɛ: “Mpɛn pii na Augusto adedifo no toaa ne mansohwɛ ne n’adansi ho nhyehyɛe no so, nanso wɔamfa adwene foforo anyɛ wɔn nnwuma, nea wɔyɛɛ ara ne sɛ wodi akokurokosɛm.” Nhoma koro no ara san da no di sɛ: “Wɔ afeha a edi kan awiei no mu hɔ ne afeha a ɛto so 2 no mfiase no, na Roma wɔ anuonyam ne nnipa a wɔdɔɔso sen bere biara.” Ɛwom sɛ Roma hyiaa ɔhaw ahorow bi wɔ ahemman no ahye so wɔ saa bere yi mu de, nanso ɔne anafo fam hene no ntam ntawntawdi a edi kan a wɔhyɛɛ ho nkɔm no amma kosii afeha a ɛto so abiɛsa Y.B.\nWƆKANYAN NO MA ƆKO TIA ANAFO FAM HENE NO\n16, 17. (a) Hena na obedii tumi sɛ atifi fam hene a wɔaka ne ho asɛm wɔ Daniel 11:25 no? (b) Hena na obedii tumi sɛ anafo fam hene, na ɔkwan bɛn so na eyi baa saa?\n16 Onyankopɔn bɔfo no toaa nkɔmhyɛ no so sɛ: “Na [atifi fam hene no de] dɔm kɛse bɛkanyan n’ahoɔden ne ne mmaninyɛ ahyɛ [anafo, NW] fam hene no, na [anafo, NW] fam hene no de dɔm a ɛyɛ den bebree pa betu sa, nanso [atifi fam hene rennyina], efisɛ wɔakɔ ne tiri so apam. Na wɔn a wɔne no to nsa didi na ɛbɛsɛe no, na wɔatwe ne dɔm akɔ, na nnipa bebree bɛtotɔ.”—Daniel 11:25, 26.\n17 Bɛyɛ mfe 300 wɔ bere a Octavian maa Misraim bɛhyɛɛ Roma ase akyi no, Roma Hempɔn Aurelian bɛyɛɛ atifi fam hene. Saa bere no na Ɔhemmaa Septimia Zenobia a ɔwɔ Roma mansin a ɛne Palmyra mu no na odi tumi sɛ anafo fam hene. * (Hwɛ “Zenobia—Palmyra Hemmaa Kofoni No,” a ɛwɔ kratafa 252 no.) Palmyra asraafo ko faa Misraim wɔ 269 Y.B. mu sɛ wɔrebɔ ho ban ama Roma. Zenobia pɛe sɛ ɔyɛ Palmyra kurow titiriw wɔ apuei fam na odi Roma apuei fam amansin no so. Esiane sɛ Zenobia botae no maa Aurelian koma tui nti, ‘ɔkanyan n’ahoɔden ne ne koma’ na ɔkɔtoaa Zenobia.\n18. Dɛn na efii ɔko a esii wɔ Ɔhempɔn Aurelian, atifi fam hene no, ne Ɔhemmaa Zenobia, anafo fam hene no, ntam no mu bae?\n18 Sɛ ahenni a Zenobia, anafo fam hene no, di so no, ɔde “dɔm a ɛyɛ den bebree pa” a asahene baanu, Zabdas ne Sabai, da wɔn ano ‘kanyan ne ho’ de tuu atifi fam hene no so sa. Nanso, Aurelian ko faa Misraim na afei ɔko kɔɔ Asia Kumaa ne Siria. Zenobia dii nkogu wɔ Emesa (seesei wɔfrɛ no Homs) na ɔsan n’akyi kɔɔ Palmyra. Bere a Aurelian betwaa saa kurow no ho hyiae no, Zenobia de akokoduru ko bɔɔ ho ban nanso ankosi hwee. Ɔne ne babarima guan sɛ wɔrekɔ Persia, nanso Romafo no kyeree wɔn wɔ Asubɔnten Eufrate ho. Palmyrafo de wɔn kurow no mae wɔ 272 Y.B. mu. Aurelian ankum Zenobia, ɔde no yɛɛ n’ahwɛde titiriw wɔ ne nkonimdi aperenten a otu faa Roma wɔ 274 Y.B. mu no mu. Ɔde ne nkwa nna a na aka no traa ase sɛ Romani bi yere.\n19. Ɔkwan bɛn so na Aurelian ‘tiri so a wɔpam’ no ma owui?\n19 Aurelian ankasa ‘annyina efisɛ wɔpam ne tiri so.’ Wɔ 275 Y.B. mu no, osiim sɛ ɔrekotu Persiafo so sa. Bere a ɔretwɛn wɔ Thrace ma wanya hokwan atwa nsuka no akɔ Asia Kumaa no, wɔn a ɔne wɔn ‘to nsa didi’ pam ne tiri so na ‘wɔsɛee no.’ Na ɔrebɛtwe ne kyerɛwfo Eros aso wɔ nneɛma bi a ankɔ yiye ho. Nanso Eros hyɛɛ da kyerɛkyerɛw mpanyimfo bi din sɛ ɔhene no nkum wɔn. Edin yi a mpanyimfo no hui no maa wɔpam Aurelian tiri so kum no.\n20. Ɔkwan bɛn so na ‘wobu faa’ atifi fam hene no “dɔm” so?\n20 Bere a Ɔhempɔn Aurelian wui no, atifi fam hene no adwuma amma awiei. Roma sodifo afoforo bedii tumi. Wɔ bere bi mu no, na wɔwɔ atɔe fam ɔhempɔn ne apuei fam de. Wɔ mmarima yi ase no, ‘wobu faa’ atifi fam hene no “dɔm” so anaasɛ ‘wɔbɔɔ wɔn hwetee,’ * na pii ‘totɔe,’ efisɛ Germanfo mmusua a wofi atifi fam no bɛtow hyɛɛ wɔn so. Gothfo twiw faa Roma ahye so wɔ afeha a ɛto so anan Y.B. mu. Wɔtow hyɛɛ wɔn so mpɛn pii. Wɔ 476 Y.B. mu no, Germanfo kannifo Odoacer tuu ɔhempɔn a otwa to a na odi hene wɔ Roma no fii ahengua no so. Ebeduu afeha a ɛto so asia mfiase no, na atɔe fam Roma Ahemman no agu, na na ahene a wɔyɛ Germanfo di tumi wɔ Britania, Gaul, Italia, Afrika Kusuu fam ne Spain. Apuei fam ahemman no traa hɔ koduu afeha a ɛto so 15 mu.\nAHEMMAN KƐSE BI MU PAAPAE\n21, 22. Nsakrae bɛn na Constantine yɛe wɔ afeha a ɛto so anan Y.B. mu?\n21 Yehowa bɔfo no kɔɔ so hyɛɛ atifi fam hene ne anafo fam hene no mmaninne foforo ho nkɔm a wanka Roma Ahemman a ɛtraa hɔ mfehaha pii no asehwe ho nsɛm a enhia. Nanso, nsɛm bi a esisii wɔ Roma Ahemman no mu a yebesusuw ho kakra bɛboa yɛn ma yɛahu wɔn a akyiri yi wobegyina hɔ sɛ ahene baanu a wodi asi no.\n22 Wɔ afeha a ɛto so anan no mu no, Roma Hempɔn Constantine maa Ɔman no gyee Kristosom a awae toom. Ɔma wɔyɛɛ asɔre nhyiam bi wɔ Nicaea, Asia Kumaa, wɔ 325 Y.B. mu, na n’ankasa yɛɛ oguamtrani. Akyiri yi Constantine yii ahemfie no fii Roma kɔɔ Byzantium anaa Constantinople, na ɔde saa kurow no yɛɛ n’ahenkurow foforo. Roma Ahemman no traa hɔ wɔ ɔhempɔn biako pɛ ahenni ase kosii sɛ Ɔhempɔn Theodosius I wui wɔ January 17, 395 Y.B. mu.\n23. (a) Mpaapaemu bɛn na ɛbaa Roma Ahemman no mu wɔ Theodosius wu akyi? (b) Bere bɛn na Apuei fam Ahemman no baa awiei? (d) Ebeduu 1517 no, na hena na odi Misraim so?\n23 Theodosius wu akyi no, ne mmabarima kyɛɛ Roma Ahemman no mu fae. Wɔde atɔe fam de no maa Honorius, na Arcadius nyaa apuei fam de a n’ahenkurow ne Constantinople no. Na Britania, Gaul, Italia, Spain, ne Afrika Kusuu fam ka atɔe fam amansin no ho. Na Makedonia, Thrace, Asia Kumaa, Siria, ne Misraim ka apuei fam amansin no ho. Wɔ 642 Y.B. mu, Saracen (Arabfo) ko faa Misraim ahenkurow Alexandria, na Nkramofo akannifo dii Misraim so. Wɔ January 1449 mu no, Constantine XI bɛyɛɛ apuei fam ɔhempɔn a otwa to. Ottoman Turkeyfo a Sultan Mehmed II di wɔn so tumi ko faa Constantinople wɔ May 29, 1453 mu, na ɛmaa Apuei fam Roma Ahemman no gui. Wɔ 1517 mu no, Misraim bɛhyɛɛ Turkey ase. Nanso, bere bi akyi no, tete anafo fam hene no asase yi bɛhyɛɛ ahemman foforo a efi atɔe fam no ase.\n24, 25. (a) Sɛnea abakɔsɛm akyerɛwfo bi kyerɛ no, dɛn na efii Roma Ahemman Kronkron no ase? (b) Dɛn na awiei koraa no ɛbaa Roma Ahemman Kronkron no abodin a ɛne “ɔhempɔn” no so?\n24 Atɔe fam Roma Ahemman no mu na Roma Katolek sɔfopanyin, Pope Leo I a wagye din sɛ ɔno na ɔde popenom tumi sii hɔ wɔ afeha a ɛto so anum Y.B. mu no bae. Bere bi akyi no, pope no ankasa paw ne ho sɛ ɔde atɔe fam ɔhempɔn no besi ahengua so. Eyi sii Buronya da wɔ Roma wɔ 800 Y.B. mu bere a Pope Leo III de Frankfo hene Charles (Charlemagne) sii ahengua so sɛ ɔhempɔn wɔ Atɔe fam Roma Ahemman foforo no so no. Saa ahensi no ma wɔsan fii ahempɔn tumidi ase wɔ Roma, na sɛnea abakɔsɛm akyerɛwfo bi kyerɛ no, ɛno na efii Roma Ahemman Kronkron no ase. Efi saa bere no na Apuei fam Ahemman ne Roma Ahemman Kronkron a abien no nyinaa kyerɛ sɛ wɔyɛ Kristofo na ɛbae.\n25 Bere twaam no, Charlemagne adedifo daa wɔn ho adi sɛ wonnim tumidi. Bere bi mpo na wonni ɔhempɔn biara. Saa bere no na German Hene Otto I ako afa Italia atifi ne mfinimfini fam nsase dodow no ara. Osii ne ho Italia hene. Wɔ February 2, 962 Y.B. mu no, Pope John XII de Otto I sii ahengua so sɛ Roma Ahemman Kronkron no hempɔn. Na n’ahenkurow wɔ Germany, na na ahempɔn no ne ɔmanfo dodow no ara yɛ Germanfo. Mfe ahanum akyi no, Austria Hapsburg abusua no faa abodin “ɔhempɔn” no na wokuraa mu wɔ mfe a Roma Ahemman Kronkron no traa hɔ no dodow ara mu.\nWƆSAN HU AHENE BAANU NO PEFEE\n26. (a) Dɛn na yebetumi aka wɔ Roma Ahemman Kronkron no awiei ho? (b) Hena na ɔbɛyɛɛ atifi fam hene?\n26 Napoléon I sɛee Roma Ahemman Kronkron no bere a ɔpoe sɛ obegye atom sɛ edi tumi wɔ ne nkonimdi ahorow wɔ Germany wɔ afe 1805 mu no akyi. Esiane sɛ Ɔhempɔn Francis II antumi ammɔ ahemman no ho ban nti, ogyaee adedi sɛ Roma hempɔn wɔ August 6, 1806 mu, na okodii ne man so sɛ Austria hempɔn. Mfe 1,006 akyi no, Roma Ahemman Kronkron—a Roma Katolekfo pope Leo III ne Frankfo hene Charlemagne hyehyɛe—no baa awiei. Wɔ 1870 mu no, Roma bɛyɛɛ Italia ahemman a ɛnhyɛ Vatican ase no ahenkurow. Afe a edi hɔ no, German ahemman bi fii ase dii tumi bere a wɔde Wilhelm I yɛɛ ɛso kaesare anaa kaiser no. Enti, nnɛyi atifi fam hene—Germany—bedii tumi wɔ wiase no mu.\n27. (a) Ɛyɛɛ dɛn na Britania dii Misraim so? (b) Hena na obedii tumi sɛ anafo fam hene?\n27 Nanso na hena ne nnɛyi anafo fam hene no? Abakɔsɛm kyerɛ sɛ Britain bɛyɛɛ ahemman wɔ afeha a ɛto so 17 no mu. Esiane sɛ na Napoléon I pɛ sɛ osiw Britania aguadi akwan nti, ɔko faa Misraim wɔ 1798 mu. Wɔkoe, na Britania ne Ottoman nkabom no pam Fransefo no fii Misraim, a na wonim no sɛ anafo fam hene no wɔ ɔko no mfiase. Afeha a edi hɔ no mu no, nkɛntɛnso a na Britania wɔ wɔ Misraim so no mu trɛwee. Wɔ 1882 akyi no, na Misraim hyɛ Britania ase ankasa. Bere a Wiase Ko I fii ase wɔ 1914 mu no, na Misraim hyɛ Turkey ase na na amrado bi na odi so. Nanso, bere a Turkey kɔɔ Germany afã wɔ saa ɔko no mu no, Britania tuu amrado no ade so na Britania dii Misraim so tumi. Esiane sɛ Britania ne United States, Amerika, hyehyɛɛ abusuabɔ nkakrankakra nti, wɔbɛyɛɛ Anglo-Amerika Wiase Tumi. Wɔka boom bɛyɛɛ anafo fam hene.\n^ nky. 17 Esiane sɛ edin ‘atifi, fam hene’ ne ‘anafo fam hene’ yɛ abodin nti, ebetumi akyerɛ ahenni biara, a ɔhene, ɔhemmaa anaa aman akuw bi ka ho.\n^ nky. 20 Hwɛ Daniel 11:26 ho asɛm a ɛwɔ New World Translation of the Holy Scriptures—With References a Watchtower Bible and Tract Society of New York, Inc., tintimii no mu.\n• Roma hempɔn bɛn na odii kan sɔree sɛ atifi fam hene, na bere bɛn na ɔsomaa “ɔtowgyefo pempensifo” bi?\n• Hena na obedii tumi sɛ atifi fam hene wɔ Augusto wu akyi, na ɔkwan bɛn so na ‘wobubuu apam no kannifo no’?\n• Dɛn na efii ɔko a esii wɔ Aurelian, atifi fam hene no ne Zenobia, anafo fam hene no ntam mu bae?\n• Dɛn na ɛbaa Roma Ahemman no so, na tumi bɛn na ebegyee ahene baanu no dibea wɔ afeha a ɛto so 19 awiei mu hɔ?\n[Adaka/Mfonini wɔ kratafa 248-251]\nWODII OBIAKO NI, WOBUU ƆFOFORO NO ANIMTIAA\nOBIAKO maa ɔman a na akodi ama emu apaapae danee wiase ahemman. Ɔfoforo no maa ɔman no ahode bu bɔɔ ho mpɛn aduonu wɔ mfe 23 mu. Wodii obiako ni bere a owui no, nanso wobuu ɔfoforo no animtiaa. Roma ahempɔn baanu yi dii tumi wɔ Yesu asetra ne ne som adwuma no mu. Wɔne henanom? Na dɛn nti na wodii obiako ni na wɔanni ɔfoforo no ni?\n“OBEHUU NTAYAA WƆ ROMA NA OGYAW NO ABOFUFU”\nBere a wokum Julius Caesar wɔ 44 A.Y.B. mu no, na ne nuabea banana Gaius Octavian adi mfe 18 pɛ. Esiane sɛ Julius Caesar faa aberantewa Octavian sɛ ne ba na ɔno titiriw na obedi n’ade nti, ɔkɔɔ Roma sɛ ɔrekogye n’awunyade. Ɛhɔ na ohyiaa ɔtamfo bi a ɔyɛ den—Caesar wɛmfo panyin Mark Antony a na ɔhwɛ kwan sɛ ɔno titiriw na obedi ade no. Amammui mu atirisopam ne tumi ho apereperedi a ɛbae wɔ ɛno akyi no kɔɔ so mfe 13.\nƐyɛ bere a Octavian dii Misraim Hemmaa Cleopatra ne ne dɔfo Mark Antony dɔm a wɔaka abom no so nkonim (wɔ 31 A.Y.B. mu) no ansa na ɔbɛyɛɛ Roma Ahemman no so hene ankasa. Afe a edi hɔ no, Antony ne Cleopatra kum wɔn ho, na Octavian faa Misraim dii so. Esiane sɛ Roma nam eyi so yii Hela Ahemman no fã a etwa to no fii hɔ nti, ɛbɛyɛɛ wiase tumi.\nEsiane sɛ Octavian kaee sɛ Julius Ceasar kankabi tumidi no na ɛma wokum no nti, ɔhwɛɛ yiye na wanni saa mfomso koro no ara. Nea ɛbɛyɛ na wansɔre antia pɛ a na Romafo no pɛ sɛ wonya kwasafoman no nti, ɔyɛɛ n’ahemman no te sɛ kwasafoman. Ɔpoo abodin “ɔhene” ne “katabaako” no. Afei nso, ɔkae sɛ ɔpɛ sɛ ɔde amansin no nyinaa so tumi ma Roma Mmarahyɛ Baguafo no na ama ɔde ne dibea ahorow no ato hɔ. Nhyehyɛe yi ma onyaa nea ɔhwehwɛ. Mmarahyɛ Baguafo a wɔn ani sɔe no hyɛɛ Octavian nkuran sɛ ɔnkɔ so nkura ne dibea ahorow no mu na onni amansin no bi so tumi.\nAfei nso, wɔ January 16, afe 27 A.Y.B. mu no, Mmarahyɛ Baguafo no de abodin “Augusto” maa Octavian, a ɛkyerɛ “Nea Ɔkorɔn, Ɔkronkronni.” Ɛnyɛ abodin no nko na Octavian gyei na mmom ɔde ne din too ɔsram biako so na ɔfaa da biako fii February mu na ama August mu nnafua ne July a wɔde Julius Caesar din too so no mu nna dodow no ayɛ pɛ. Enti Octavian bɛyɛɛ Roma hempɔn a odi kan, na ɛno akyi no wɔbɛfrɛɛ no Kaesare Augusto anaa “Nea wɔfrɛ no August.” Akyiri yi ɔfaa abodin “pontifex maximus” (ɔsɔfopanyin) no nso, na wɔ 2 A.Y.B. mu—afe a wɔwoo Yesu—no, Mmarahyɛ Baguafo no maa no abodin Pater Patriae, “Ne Man Agya.”\nWɔ saa afe no ara mu no, “mmara bi fii Kaesare Augusto nkyɛn bae sɛ wɔnkan wiasefo nyinaa nkyerɛw wɔn din . . . Na nnipa nyinaa kɔɔ wɔn kurom kɔkyerɛw wɔn din.” (Luka 2:1-3) Mmara yi nti, wɔwoo Yesu wɔ Betlehem na ɛmaa Bible nkɔmhyɛ nyaa mmamu.—Daniel 11:20; Mika 5:2.\nNokwaredi bi ne sikasɛm a na ɛyɛ papa daa adi wɔ Augusto aban no mu. Augusto yɛɛ nhyehyɛe pa a na wɔfa so de nkrataa mena na ɔpaapaee akwan yeyɛɛ atwene. Ɔsan hyehyɛɛ asraafo no, na ɔhyehyɛɛ po so asraafo a wɔwɔ hɔ daa ne ahempɔn awɛmfo kuw a wɔyɛ den a wɔfrɛ wɔn Praetoria Awɛmfo. (Filipifo 1:13) Esiane mmoa a ɔde mae nti, nhoma akyerɛwfo te sɛ Virgil ne Horace nyaa nkɔanim, na adwumfo dii nea nnɛ wɔfrɛ no tetefo adwini a ɛyɛ fɛ. Augusto sisii adan a Julius Caesar ansi anwie no wiei, na osiesiee asɔredan ahorow pii. Pax Romana (“Roma Asomdwoe”) a ɔde sii hɔ no traa hɔ bɛboro mfe 200. Augusto wui wɔ August 19, afe 14 Y.B. mu bere a na wadi mfe 76, na wɔyɛɛ no onyame wɔ ɛno akyi.\nAugusto hoahoaa ne ho sɛ “obehuu ntayaa wɔ Roma na ogyaw no abofufu.” Esiane sɛ na ɔmpɛ sɛ Roma bɛsan akɔ kan kwasafoman no mu akodi mmere no mu nti, ɔpɛe sɛ ɔtete ɔhempɔn a na odi hɔ no. Nanso na onni nnipa pii a ɔbɛpaw nea obedi n’ade afi mu. Na ne wɔfase, ne mmanananom baanu, n’ase, ne n’abanoma awuwu, ma aka n’abanoma Tiberio nkutoo a obedi n’ade.\n“NEA WOBEBU NO ANIMTIAA NO”\nAnnu ɔsram biako wɔ Augusto wu akyi na Roma Mmarahyɛ Baguafo no paw Tiberio a na wadi mfe 54 no sɛ ɔhempɔn. Tiberio dii hene kosii March 37 Y.B. mu. Enti, na ɔyɛ Roma ɔhempɔn wɔ bere a Yesu yɛɛ ne baguam som adwuma no mu.\nSɛ ɔhempɔn no, na Tiberio wɔ suban pa ne subammɔne. Suban pa a ɔdaa no adi no bi ne sɛ wampɛ sɛ ɔbɛsɛe sika wɔ afɛfɛde ho. Enti, ahemman no dii yiye na onyaa sika de boae wɔ asiane ne amanehunu mmere mu. Tiberio buu ne ho sɛ onipa kɛkɛ, na ɔpoo abodin a wɔde hyɛɛ no anuonyam no mu pii, na mpɛn pii no ɔde ɔsom a na wɔde ma ahempɔn no maa Augusto sen sɛ ɔde bɛma ne ho. Wamfa ne din anto ɔsram bi so sɛnea Kaesare Augusto ne Julius Caesar yɛe no, na wamma afoforo anhyɛ no anuonyam saa.\nNanso, Tiberio nnebɔne dɔɔso sen papa a ɔyɛe. Na onnye afoforo nni koraa, na na ɔyɛ nyaatwom wɔ ɔne afoforo ntam nsɛnnii mu, na okunkum nnipa wɔ n’ahenni mu—ne nnamfo pii ka ho. Wɔ ɔman asetutu ho mmara akyi no, ɔtrɛw lèse-majesté mmara no mu de nsɛm a wɔka tiaa no kɛkɛ kaa ho. Ɛbɛyɛ sɛ mmara yi na Yudafo no de hyɛɛ Roma Amrado Pontio Pilato sɛ ɔmma wonkum Yesu no.—Yohane 19:12-16.\nTiberio de Praetoria Awɛmfo traa baabi a ɛbɛn Roma denam atrae a wɔabɔ ho ban a osii wɔ kurow no afasu atifi fam no so. Wɔ a na Awɛmfo no wɔ hɔ no maa Roma Mmarahyɛ Baguafo a na wobetumi agye ne tumi afi ne nsam no suroe, na esiw basabasayɛ biara a na nnipa no betumi ayɛ no ano. Tiberio hyɛɛ nkurɔfo nkuran ma wɔbɛkekaa afoforo ho nsɛm kyerɛɛ no na ɔyɛɛ atirimɔdenne wɔ ɛrekɔ n’ahenni awiei no mu.\nBere a Tiberio wui no, na wobu no sɛ ɔhene tirimɔdenfo. Bere a owui no, Romafo dii ahurusi na Mmarahyɛ Baguafo no ampene so sɛ wɔbɛyɛ no onyame. Eyi ne nneɛma foforo nti, yehu sɛ nkɔmhyɛ a ese “nea wobebu no animtiaa” no bɛsɔre sɛ ‘atifi fam hene’ no nyaa mmamu wɔ Tiberio so.—Daniel 11:15, 21.\n• Ɛyɛɛ dɛn na Octavian bɛyɛɛ Roma hempɔn a odi kan?\n• Dɛn na yebetumi aka wɔ nea Augusto nniso tumi yɛe no ho?\n• Suban pa ne subammɔne bɛn na Tiberio daa no adi?\n• Ɔkwan bɛn so na “nea wobebu no animtiaa” no ho nkɔmhyɛ no nyaa mmamu wɔ Tiberio so?\n[Adaka/Mfonini wɔ kratafa 252-255]\nZENOBIA—PALMYRA HEMMAA KOFONI NO\n“NA ƆYƐ tuntum . . . Na ne sẽ hoa te sɛ nhene fitaa, na n’aniwa akɛse tuntum no hyerɛn yiye nanso na n’ahoɔfɛ a ɛkyɛn so no mma wonhu eyi papa. Na ne menewam so, na ne kasa mu da hɔ. Na adesua ama sɛnea ɔte nsɛm ase sɛ mmarima no ayɛ kɛse. Na ɔte Latin, ne Hela, Siria, ne Misrifo kasa nso.” Saa na abakɔsɛm kyerɛwfo Edward Gibbon kamfo Zenobia—Siria kurow Palmyra hemmaa kofoni no.\nNa Zenobia kunu ne Palmyra dehye Odaenathus a wɔmaa no dibea sɛ Roma temmufo panyin wɔ 258 Y.B. mu no, esiane sɛ otuu Persiafo so sa maa Roma Ahemman na odii nkonim nti. Mfe abien akyi no, Roma Ɔhempɔn Gallienus de abodin corrector totius Orientis (Apuei fam nyinaa amrado) maa Odaenathus. Persia Hene Shāpūr I so nkonim a odii nti na wɔyɛɛ eyi. Awiei koraa no Odaenathus faa abodin “ahene mu hene” too ne ho so. Ɛbɛyɛ sɛ Zenobia akokoduru ne ne nyansa titiriw nti na Odaenathus dii saa nkonim ahorow yi.\nZENOBIA PƐ SƐ ƆHYEHYƐ AHEMMAN\nWɔ 267 Y.B. mu, bere a na Odaenathus anya ne dibea a ɛsen biara no, wokum ɔne nea obedi n’ade no. Zenobia faa ne kunu dibea no, efisɛ na ne babarima sua dodo sɛ ɔbɛyɛ saa. Esiane sɛ na ne ho yɛ fɛ, ɔpɛ anuonyam, onim ɔmansohwɛ, na ɔtaa ne ne kunu kɔ ɔko, na ɔte kasa pii nti, otumi maa ne manfo buu no na wɔboaa no. Ná Zenobia pɛ adesua ma enti ɔde nhomanimfo twaa ne ho hyiae. Na n’afotufo no mu biako ne nyansapɛfo Cassius Longinus a na n’ano atew—a wɔkyerɛ sɛ na ɔyɛ “nimdeɛ korabea no.” Nhoma kyerɛwfo Richard Stoneman ka wɔ nhoma Palmyra and Its Empire—Zenobia’s Revolt Against Rome no mu sɛ: “Wɔ mfe anum a na edi Odenathus wu akyi mu no, . . . na Zenobia ama ne manfo bu no sɛ Apuei fam hemmaa.”\nNa Zenobia ahemman no da Persia a na ɔne ne kunu abrɛ no ase no ne Roma a na ɛregu no ntam. Abakɔsɛm kyerɛwfo J. M. Roberts ka tebea a na ɛwɔ Roma Ahemman no mu saa bere no ho asɛm sɛ: “Ná afeha a ɛto so abiɛsa . . . yɛ bere a ɛyɛ hu ma Roma wɔ n’ahye a ɛwɔ apuei ne atɔe fam nyinaa, bere a na ɔmanko foforo ne ahenni ho apereperedi afi ase wɔ kurow no ankasa mu no. Ahempɔn aduonu abien (a wɔn a wɔn ankasa yeyɛɛ wɔn ho ahempɔn nka ho) bedii tumi kɔe.” Nanso, na Siria hemmaa no yɛ ɔhempɔn a n’ase atim koraa wɔ n’ahemman mu. Stoneman ka sɛ: “Bere a na ɔreboa ma ahemman abien [Persia ne Roma] tumi ayɛ pɛ no, na obetumi ahyehyɛ ahemman a ɛto so abiɛsa a ebetumi adi abien no so.”\nZenobia nyaa hokwan trɛw n’ahenni mu wɔ 269 Y.B. mu, bere a obi a ɔsɔre tiaa Roma nniso bepuee Misraim no. Zenobia asraafo de ahoɔhare kɔɔ Misraim, kosiw atuatew no ano, na wɔko faa ɔman no. Bere a ɔyɛɛ ne ho Misraim hemmaa no, otwaa sika de ne din too so. Afei de, na n’ahenni no trɛw fi asubɔnten Nil ho kosi Eufrate ho. Ɛyɛ Zenobia asetra mu bere yi mu na obedii tumi sɛ “[anafo, NW] fam hene.”—Daniel 11:25, 26.\nZenobia maa n’ahenkurow Palmyra bɛyɛɛ den na osiesiei ma ɛbɛyɛɛ sɛ Roma ahemman no mu nkurow akɛse no biako. Wobu akontaa sɛ emu nnipa duu bɛboro 150,000. Na ɔmanfo adan akɛse, asɔredan ahorow, nturo, adum, ne nkaedum ahorow a ɛyɛ fɛ ahyɛ Palmyra, kurow a na wɔkyerɛ sɛ n’afasu trɛw yɛ kilomita 21 no mu ma. Na Korintofo adum a ne sorokɔ bɛboro mita 15—a ɛbɛyɛ 1,500—sesa so wɔ ne kwan titiriw no ho. Na nnɔmmarima ne adefo ayamyefo nkaedum ne ahoni abu so wɔ kurow no mu. Wɔ 271 Y.B. mu no, Zenobia yɛɛ nkaedum maa ɔne ne kunu a wawu no.\nNa Owia Asɔredan yɛ Palmyra adan a ɛyɛ fɛ sen biara no mu biako, na akyinnye biara nni ho sɛ na ɛyɛ nyamesom mu ade titiriw wɔ kurow no mu. Ɛbɛyɛ sɛ na Zenobia som owia nyame bi. Nanso, na afeha a ɛto so abiɛsa mu Siria yɛ ɔman a nyamesom pii wom. Ná nnipa a wɔfrɛ wɔn ho Kristofo, Yudafo, ne owia ne ɔsram asomfo wɔ Zenobia ahemman no mu. Su bɛn na ɔdaa no adi wɔ nyamesom ahorow yi ho? Nhoma kyerɛwfo Stoneman ka sɛ: “Ɔhene nyansafo remmu n’ani ngu amammerɛ biara a ɛte sɛ nea eye ma ne manfo so. . . . Ná wɔwɔ anidaso sɛ wɔaboaboa anyame no ano aba Palmyra afã.” Enti, ɛda adi sɛ na Zenobia wɔ nyamesom ahorow ho koma.\nEsiane Zenobia nipasu soronko no nti, na nnipa pii pɛ n’asɛm. Nanso, nea ɛho hia sen biara ne ne dibea a ɛma ɔyɛɛ ahenni bi a wɔkaa ho asɛm siei wɔ Daniel nkɔmhyɛ mu ho mfonini no. Nanso n’ahenni anni ammoro mfe anum. Romafo Hempɔn Aurelian dii Zenobia so nkonim wɔ 272 Y.B. mu, ma enti ɔsɛee Palmyra pasaa. Oyii mmɔborohunu adi kyerɛɛ Zenobia. Wɔkyerɛ sɛ ɔwaree Roma mmarahyɛ baguani bi na ɔde ne nkwa a na aka no traa ase a wanni ade bio.\n• Wɔaka Zenobia nipasu ho asɛm dɛn?\n• Zenobia akokodurusɛm no bi ne dɛn?\n• Na su bɛn na Zenobia kura wɔ nyamesom ho?\nƆhemmaa Zenobia a ɔrekasa akyerɛ n’asraafo\n[Nsɛm a wɔahyehyɛ/Mfonini wɔ kratafa 246]\nAHENE A WƆN HO ASƐM WƆ DANIEL 11:20-26\nAtifi fam Hene Anafo fam Hene\nDaniel 11:20 Augusto\nDaniel 11:21-24 Tiberio\nDaniel 11:25, 26 Aurelian Ɔhemmaa Zenobia\nRoma Ahemman German Britania,\nno sɛe a wɔkaa Ahemman no Anglo-Amerika\nho asɛm siei Wiase Tumi\nno maabae wɔ ɛno akyi\nCharlemagne nkaedum ketewa bi\nBritania afeha a ɛto so 17 akohyɛn\n[Mfonini nkutoo na ɛwɔ kratafa 230]\n[Kratafa 233 mfonini]\n[Kratafa 234 mfonini]\n[Kratafa 235 mfonini]\nAugusto mmara nti, Yosef ne Maria kɔɔ Betlehem\n[Kratafa 237 mfonini]\nSɛnea wɔhyɛɛ nkɔm no, ‘wobubuu’ Yesu wɔ owu mu\n[Kratafa 245 mfonini ahorow]\n1. Charlemagne 2. Napoléon I 3. Wilhelm I 4. German asraafo, Wiase Ko I\nShare Share Nnipa Ko a Ahene Baanu no Yɛ Sakra\ndp ti 14 kr. 230-255


Apocalipsis 16 MTDS - Adiyisɛm 16 ASCB\nOnyankopɔn Abufuo Nson No\n1Afei, metee nne bi sɛ ɛrekasa firi asɔredan mu hɔ kyerɛ abɔfoɔ no sɛ, “Mo nkɔ nkɔhwie Onyankopɔn abufuo nson a ɛwɔ nkuruwa nson mu no ngu asase so.”\n2Ɔbɔfoɔ a ɔdi ɛkan no kɔhwiee ne kuruwa no mu abufuo guu asase so. Akuro a ɛyɛ hu na ɛyɛ yea tutuu wɔn a wɔde aboa no ahyɛ wɔn ho agyiraeɛ no ne wɔn a wɔsom ne sɛso ohoni no nso.\n3Ɔbɔfoɔ a ɔtɔ so mmienu no hwiee ne kuruwa no mu abufuo guu ɛpo mu. Nsuo no danee sɛ owufoɔ mogya, na abɔdeɛ biara a nkwa wɔ mu wɔ ɛpo no mu no wuiɛ.\n4Ɔbɔfoɔ a ɔtɔ so mmiɛnsa no hwiee ne kuruwa no mu abufuo guu nsubɔntene ne nsuwa mu maa ne nyinaa danee mogya. 5Metee sɛ ɔbɔfoɔ a ɔhwɛ nsuo so no reka sɛ,\n“wʼatɛn a wobuo no yɛ atɛntenenee.\nƆkronkronni a wowɔ hɔ na wowɔ ha dada,\n6ɛfiri sɛ wahwie mo ahotefoɔ ne adiyifoɔ mogya agu,\nwoama wɔn mogya sɛ wɔnnom, sɛdeɛ ɛfata wɔn.”\n7Afei, metee nne bi wɔ afɔrebukyia no so sɛ,\n“Aane, Awurade, Otumfoɔ Onyankopɔn,\natɛn a wobu nyinaa yɛ atɛntenenee!”\n8Ɔbɔfoɔ a ɔtɔ so ɛnan no hwiee ne kuruwa no mu abufuo guu owia so na wɔmaa no tumi sɛ ɔnhye nnipa. 9Owia hyeɛ no anoden maa nnipa domee Onyankopɔn a ɔwɔ saa ɔhaw yi nyinaa so tumi no din. Nanso, wɔannu wɔn ho anhyɛ Onyankopɔn animuonyam.\n10Afei, ɔbɔfoɔ a ɔtɔ so enum no hwiee ne kuruwa no mu abufuo guu aboa no ahennwa no so. Esum duruu aboa no ahemman mu, na ɛsiane yea enti, nnipa wee wɔn tɛkrɛma; 11na ɛsiane saa yea no ne akuro a ɛtutuu wɔn no enti, wɔdomee ɔsoro Onyankopɔn. Nanso, wɔantwe wɔn ho amfiri wɔn bɔne ho.\n12Ɔbɔfoɔ a ɔtɔ so nsia no hwiee ne kuruwa no mu abufuo guu Asubɔnten Eufrate mu. Asuo no weweeɛ, danee ɛkwan maa ahene a wɔfiri apueeɛ. 13Afei, mehunuu ahonhommɔne mmiɛnsa bi a na wɔte sɛ mponkyerɛne a na wɔfifiri ɔtweaseɛ no ne aboa no ne atorɔ odiyifoɔ no anom. 14Wɔyɛ ahonhommɔne a wɔyɛ anwanwadeɛ. Saa ahonhom mmiɛnsa yi kɔ ahene a wɔwɔ asase so nyinaa nkyɛn kɔka wɔn nyinaa boa ano ma Otumfoɔ Onyankopɔn ɔko da kɛseɛ no.\n15“Montie! Mereba te sɛ ɔkorɔmfoɔ. Nhyira ne deɛ ɔwɛn na ɔhwɛ ne ntadeɛ so, sɛdeɛ ɔrennante adagya ngu ne ho anim ase wɔ badwam!”\n16Ahonhom no boaa ahene no ano wɔ baabi a Hebri kasa mu wɔfrɛ hɔ Armagedon.\n17Afei, ɔbɔfoɔ a ɔtɔ so nson no hwiee ne kuruwa no mu abufuo guu mframa mu. Nne denden bi firi ahennwa a ɛwɔ asɔredan no mu no kaa sɛ, “Wɔawie.” 18Na anyinam tete maa aprannaa paapaeɛ, ɛnna asasewosoɔ denden bi baeɛ. Ɛfirii sɛ wɔbɔɔ onipa no, asasewosoɔ biara mmaa saa da. Yei ne asasewosoɔ nyinaa mu deɛ ano yɛ den pa ara. 19Kuro kɛseɛ no mu paee mmiɛnsa, na aman nyinaa nkuro akɛseɛ sɛesɛeɛ. Onyankopɔn kaee Babilonia kɛseɛ no, na ɔmaa no nsã a ano yɛ den a ɛyɛ nʼabufuo firi ne kuruwa ano nomeɛ. 20Nsupɔ ne mmepɔ nyinaa yeraeɛ. 21Asukɔtweaa kɛseɛ a ebiara mu duru yɛ kilogram aduonum tɔ firii soro guu nnipa so. Na ɛsiane asukɔtweaa no haw a na ɛyɛ hu no enti, nnipa domee Onyankopɔn.\nASCB : Adiyisɛm 16


Matteo 2 PEV - Mateo 2 ASCB\nAnyansafoɔ A Wɔfiri Apueeɛ No\n1Ɛberɛ a Ɔhene Herode di adeɛ no na wɔwoo Yesu wɔ Betlehem a ɛwɔ Yudea. 2Saa ɛberɛ no ara mu na anyansafoɔ bi firi apueeɛ baa Yerusalem bɛbisaa sɛ, “Ɛhe na Yudafoɔ ɔhene a wɔawo no no wɔ? Yɛhunuu ne nsoromma wɔ apueeɛ nohoa enti na yɛaba sɛ yɛrebɛsom no.”\n3Ɔhene Herode tee saa asɛm yi no, ɛhaa nʼadwene yie. Saa ara nso na ɛhaa Yerusalemfoɔ nyinaa adwene. 4Ɔhene Herode frɛɛ ɔman no mu asɔfoɔ mpanin ne Atwerɛsɛm no akyerɛkyerɛfoɔ bɛhyiaeɛ. Ɔbisaa wɔn sɛ, “Ɛhefa na wɔbɛwo Kristo no?” 5Wɔbuaa no sɛ, “Betlehem a ɛwɔ Yudea. Na yei ne deɛ odiyifoɔ no kaeɛ:\n6“ ‘Ao kuro Betlehem, wo a\nwonyɛ akumaa wɔ Yuda asafohene mu,\nwo mu na mɛyi deɛ ɔbɛdi\nme ɔman Israel anim afiri.’ ”\n7Ɔhene Herode frɛɛ anyansafoɔ no kɔkoam bisaa wɔn ɛberɛ pɔtee a wɔhunuu nsoromma no. Ɔtoaa so ka kyerɛɛ wɔn sɛ, 8“Monkɔ Betlehem nkɔhwehwɛ abɔfra no. Sɛ mohunu no a, mommɛka nkyerɛ me, na me nso menkɔsom no bi.”\n9Anyansafoɔ no tiee ɔhene no asɛm no wieeɛ no, wɔkɔeɛ. Wɔrekɔ no, nsoromma a wɔhunuu wɔ apueeɛ no sane yii ne ho adi bio kyerɛɛ wɔn. Ɛdii wɔn anim kɔsii beaeɛ a wɔawo abɔfra no wɔ Betlehem hɔ. 10Ɛberɛ a wɔhunuu nsoromma no no, wɔn ani gyee mmoroso. 11Wɔduruu efie2.11 Anyansafoɔ no ankɔhwɛ Yesu ɛberɛ a ɔda mmoa adididaka mu sɛdeɛ na amanneɛ te ne sɛdeɛ nnwanhwɛfoɔ no kɔhwɛɛ no no. Mmom, abosome bi akyi no, wɔkɔhwɛɛ “abɔfra” no wɔ ne “fie”. a abɔfra no ne ne maame Maria wɔ no, wɔkoto sɔree no. Wɔde wɔn akyɛdeɛ a ɛyɛ sikakɔkɔɔ, aduhwam ne kurobo yɛɛ no ayɛ. 12Onyankopɔn soo wɔn daeɛ bɔɔ wɔn kɔkɔ sɛ wɔnnsane nkɔ Herode nkyɛn bio wɔ Yerusalem. Enti wɔfaa ɛkwan foforɔ so kɔɔ wɔn kurom.\nWɔbɔ Wɔn Ho Adwaa Wɔ Misraim\n13Anyansafoɔ no kɔeɛ akyiri no, Awurade ɔbɔfoɔ soo Yosef daeɛ sɛ, “Sɔre fa abɔfra no ne ne maame na monkɔ Misraim nkɔtena hɔ nkɔsi sɛ mɛkyerɛ mo ɛberɛ a mobɛsane aba. Ɛfiri sɛ, Ɔhene Herode rehwehwɛ abɔfra no akum no.”\n14Anadwo no ara, Yosef faa abɔfra no ne Maria siim kɔɔ Misraim, 15na wɔtenaa hɔ kɔsii sɛ Ɔhene Herode wuiɛ. Yei na ɛmaa deɛ Awurade nam odiyifoɔ no so kaeɛ sɛ, “Mafrɛ me Ba afiri Misraim” no baa mu.\nBetlehem Mmɔfra No Kum\n16Herode hunuu sɛ anyansafoɔ no adaadaa no no, ne bo fuu mmoroso. Ɔsomaa nʼasraafoɔ sɛ wɔnkɔ Betlehem ne nkuro a atwa ho ahyia no nyinaa mu nkɔkunkum mmadoma mmarimaa kɔsi wɔn a wɔadi mfeɛ mmienu so, sɛdeɛ anyansafoɔ no ɛberɛ a wɔkaa sɛ wɔwoo abɔfra no wɔ mu no kyerɛ no. 17Deɛ wɔnam odiyifoɔ Yeremia so kaeɛ no baa mu sɛ,\nƐyɛ osu ne agyaadwoɔ;\nna ɔmpɛ sɛ wɔkyekyere ne werɛ,\nɛfiri sɛ, wɔnte ase bio”.\nWɔsane Ba Nasaret\n19Herode wuiɛ akyiri no, Awurade ɔbɔfoɔ yii ne ho adi kyerɛɛ Yosef wɔ daeɛ mu wɔ Misraim ka kyerɛɛ no sɛ, 20“Sɔre na fa abɔfra no ne ne maame kɔ Israel asase so, ɛfiri sɛ, wɔn a wɔpɛɛ sɛ wɔkum abɔfra no awuwu.”\n21Yosef faa abɔfra no ne ne maame sane kɔɔ Israel asase so bio. 22Yosef tee sɛ Arkelao2.22 Ɔhempɔn Herode ba yi dii adeɛ sɛ ɔhene wɔ Yudea ne Samaria mfirinhyia edu pɛ. (4 AWK–6 KAA) Na ɔyɛ otirimuɔdenfoɔ ne nhyɛsotrasoɔ. Yei ma wɔtuu no adeɛ so ma Yudea bɛyɛɛ Roma mantam a na wɔtua toɔ ma Roma Ɔhempɔn no ananmusini. a ɔyɛ Herode ba na ɔdi ɔhene wɔ Yudea saa ɛberɛ no mu no, ɔsuroo sɛ ɔbɛkɔ hɔ. Awurade sane soo no daeɛ foforɔ bio sɛ ɔnnkɔ Yudea, na mmom, ɔnkɔ Galilea.2.22 Yesu berɛ so no, na Galilea da Ɔman Kronkron no atifi fam. 23Enti, wɔkɔtenaa kuro Nasaret mu. Yei nso maa deɛ adiyifoɔ no kaeɛ sɛ, “Wɔbɛfrɛ no Nasareni” no baa mu.\nASCB : Mateo 2


Exodus 13 | Intanɛt So Bible| Wiase Foforɔ Nkyerɛaseɛ\nAbakan biara a ɔyɛ ɔbarima no yɛ Yehowa dea (1, 2)\nPaanoo a Mmɔkaw Nnim Afahyɛ no (3-10)\nAbakan biara a ɔyɛ ɔbarima no, fa no ma Onyankopɔn (11-16)\nƆmaa Israelfo de wɔn ani kyerɛɛ Ɛpo Kɔkɔɔ no ho (17-20)\nOmununkum dum ne ogya dum (21, 22)\n13 Yehowa san ka kyerɛɛ Mose sɛ: 2 “Abakan biara a ɔyɛ ɔbarima* wɔ Israel no, hyira no so* ma me. Sɛ ɔyɛ ɔbarima a odi kan oo, sɛ aboa a ɔyɛ onini a odi kan oo, ɛyɛ me dea.”+ 3 Ɛnna Mose ka kyerɛɛ nkurɔfo no sɛ: “Monkae da a woyii mo fii nkoafi wɔ Egypt no,+ efisɛ Yehowa de nsa a ɛyɛ den na eyii mo fii ha.+ Enti ɛnsɛ sɛ mudi biribiara a mmɔkaw* wom. 4 Morefi ha nnɛ wɔ bosome Abib* mu.+ 5 Sɛ Yehowa de mo du Kaananfo, Hitifo, Amorifo, Hiwifo, ne Yebusifo+ asaase a nufusu ne ɛwo abu so wɔ so+ a ɔkaa w’agyanom ntam sɛ ɔde bɛma mo no so a,+ monyɛ saa amanne yi wɔ bosome yi mu. 6 Ɛsɛ sɛ mudi paanoo a mmɔkaw nnim nnanson,+ na da a ɛto so ason no mubedi Yehowa afahyɛ. 7 Enti munni paanoo a mmɔkaw nnim nnanson;+ na ɛnsɛ sɛ wohu biribiara a mmɔkaw wom wɔ mo nkyɛn+ wɔ mo asaase so baabiara. 8 Saa da no, ka kyerɛ wo ba sɛ, ‘Nea Yehowa yɛ maa me bere a mifii Egypt no nti na mereyɛ eyi.’+ 9 Na eyi bɛyɛ te sɛ ahyɛnsode wɔ wo nsa ho, na ayɛ sɛ biribi wɔ wo moma so* a ɛbɛkae wo.+ Eyi bɛma woaka Yehowa mmara ho asɛm, efisɛ nsa a ɛyɛ den na Yehowa de yii wo fii Egypt. 10 Afe biara, bere no du a, kae na di saa ahyɛde yi so.+ 11 “Sɛ Yehowa de wo du Kaananfo asaase so, sɛnea waka wo ne w’agyanom ntam sɛ ɔde bɛma wo no a,+ 12 abakan biara a ɔyɛ ɔbarima,* ne nyɛmmoa anini a wodi kan a wubenya no, fa ma Yehowa. Wɔyɛ Yehowa dea.+ 13 Afurum ba a odi kan de, fa oguan sesa, anyɛ saa a bu ne kɔn mu. Wo babarima biara a ɔyɛ abakan de, tɔ no.+ 14 Na sɛ akyiri yi wo ba bisa wo sɛ, ‘Eyi kyerɛ dɛn?’ a, ka kyerɛ no sɛ, ‘Yehowa de nsa a ɛyɛ den na eyii yɛn fii nkoafi wɔ Egypt.+ 15 Bere a Farao pirim ne koma kae sɛ ɔremma yɛnkɔ no,+ Yehowa kum abakan biara a ɔwɔ Egypt asaase so, efi onipa so kosi aboa so.+ Ɛno nti na mede anini a wodi kan nyinaa* rebɔ afɔre ama Yehowa no, nanso m’abakan biara de, mɛtɔ no.’ 16 Eyi bɛyɛ te sɛ ahyɛnsode wɔ wo nsa ho, na ayɛ sɛ biribi wɔ wo moma so*+ a ɛbɛkae wo, efisɛ nsa a ɛyɛ den na Yehowa de yii wo fii Egypt.” 17 Na bere a Farao maa wɔn kwan sɛ wɔnkɔ no, ɛwom sɛ na ɔkwan a ɛda Filistifo asaase so no nware, nanso Onyankopɔn amfa wɔn amfa hɔ, efisɛ Onyankopɔn kae sɛ: “Sɛ ɔko bi si a, nkurɔfo no bɛsesa wɔn adwene, na wɔasan akɔ Egypt.” 18 Enti Onyankopɔn ma wɔkɔnwonwan faa sare so wɔ Ɛpo Kɔkɔɔ no ho.+ Na bere a Israelfo no fi Egypt reba nyinaa, na wɔahyehyɛ wɔn sɛ asafodɔm. 19 Mose faa Yosef nnompe nso kaa ne ho kɔe, efisɛ na Yosef ama Israelfo no aka ntam, na ɔkae sɛ: “Ɔkwan biara so Onyankopɔn betwa n’ani abɛhwɛ mo, enti monhwɛ sɛ mode me nnompe bɛka mo ho afi ha akɔ.”+ 20 Afei wofii Sukot kɔsoɛɛ Etarm wɔ sare no ano. 21 Yehowa dii wɔn anim kyerɛɛ wɔn kwan. Ɔnam omununkum dum mu kyerɛɛ wɔn kwan awia,+ na ɔnam ogya dum mu maa wɔn hann anadwo, na ɛma wɔnantewee awia ne anadwo.+ 22 Omununkum dum no amfi wɔn anim awia, na ogya dum no nso amfi wɔn anim anadwo.+\n^ Nt., “Ɔbarima biara a obebue yafunu ano.”\n^ Anaa “yi no si nkyɛn.”\n^ Nt., “obiara a obebue yafunu ano.”\n^ Nt., “ade biara a ebue yafunu ano.”


Korintofo I 6 NA-TWI - 1 Corintios 6 NBD | Biblica América Latina\nKorintofo I 6 NA-TWI - 1 Corintios 6 NBD\nKorintofo I 6\nNsamena wo nua\n1Sɛ akasakasa ba onua ne onua ntam a, adɛn nti na mokɔ abosonsomfo atemmufo anim ma wobu mo atɛn bere a anka ɛsɛ sɛ moma Onyankopɔn nkurɔfo siesie mo ntam? 2 Munnim sɛ Onyankopɔn nkurɔfo na wobebu wiase atɛn? Na sɛ, ɛsɛ sɛ mubu wiase atɛn a, morentumi mmu nsɛm nketenkete atɛn? 3 Munnim sɛ yebebu abɔfo atɛn? Mpɛn ahe na yemmu asetena mu nneɛma atɛn? 4 Na sɛ nsɛm a ɛte saa ba a, nnipa a wonni dibea wɔ asafo no mu na mobɛma wɔasiesie? 5 Ɛyɛ animguase ma mo! Minim yiye sɛ ɛnyɛ dɛn ara a, onyansafo baako bi wɔ mo mu a obetumi adi onua ne onua ntam asɛm. 6 Ɛsɛ sɛ wɔfa saa kwan yi so no, onua de onua kɔ asennii ma wɔn a wonni gyidi di, bua asɛm no.\n7 Sɛ mutumi de mo ho mo ho kɔ asennii a, na ɛkyerɛ sɛ moadi nkogu. Adɛn nti na mompɛ sɛ obi yɛ mo bɔne? Enye sɛ obi besisi mo? 8 Nanso mo ara mutwa mo ho yɛ mo ho mo ho bɔne, sisi mo ho ne mo nuanom mpo.\n9 Mo ara munim sɛ ɔdebɔneyɛfo no renkɔ Onyankopɔn ahenni no mu. Munnsisi mo ho mo ho; mo a mo suban nye, anaa mo a mosom ahoni, anaa aguamammɔfo anaa mmarima a wɔne mmarima da, 10 anaa asisifo, anaa aniberefo, anaa akɔwensafo, anaa mo a mosɛe afoforo din, anaa akorɔmfo no mu biara no rennya kyɛfa biara wɔ Onyankopɔn ahenni no mu. 11 Na mo mu bi te saa. Nanso wɔahohoro mo bɔne. Wɔde mo ama Onyankopɔn. Ɛnam Honhom Kronkron no ne Awurade Yesu Kristo din mu nti, wɔasiesie mo ne Onyankopɔn ntam.\n12 Obi se, “Mewɔ ho kwan sɛ meyɛ nea mepɛ.” Ɛwom saa; nanso ɛnyɛ biribiara na eye ma wo. Metumi aka se, “Mewɔ ho kwan sɛ meyɛ biribiara.” Nanso meremma biribiara ho kwan ma ɛmfa me akoa. 13 Obi foforo nso bɛka se, “Aduan wɔ hɔ ma yafunu na yafunu nso wɔ hɔ ma aduan.” Ɛyɛ nokware; nanso Onyankopɔn bɛma ne nyinaa aba awiei. Ɛnsɛ sɛ onipa de ne nipadua yɛ bɔne, na mmom, ɛsɛ sɛ ɔde som Awurade, na Awurade nso som nipadua no. 14 Onyankopɔn maa Awurade sɔre fii awufo mu na ɔno nso nam ne tumi so bɛma yɛn nso asɔre afi awufo mu.\n15 Munim sɛ mo nipadua no yɛ Kristo nipadua no fafa bi. Memfa Kristo nipadua fa bi minsi obi a ɔbɔ aguaman nipadua ananmu anaa? Ɛrenyɛ ye. 16 Anaa ebia na munnim sɛ onipa a ɔde ne nipadua fa bi si oguamanfo de anan mu no nso bɛyɛ oguamanfo? Kyerɛwsɛm no da no adi se, “Wɔn baanu no nyinaa yɛ nipadua koro.” 17 Nanso onipa a ɔde ne ho bata Awurade ho no ne no yɛ baako honhom mu.\n18 Mommmɔ aguaman. Bɔne biara a onipa bɛyɛ no nka ne nipadua no, nanso onipa a ɔbɔ aguaman no sɛe ɔno ankasa ne nipadua. 19 Munnim sɛ mo nipadua no yɛ Honhom Kronkron no asɔredan a ɔte wo mu a Onyankopɔn na ɔde maa wo? Woyɛ Onyankopɔn dea; 20 ɔtɔɔ wo bo bi. Enti fa wo nipadua no hyɛ Onyankopɔn anuonyam.\nNA-TWI : Korintofo I 6


Yesu asɛm a ɛwɔ Luka 20:34-36 no fa asase so owusɔre ho anaa? | Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Cinyanja Colombian Sign Language Croatian Czech Danish Drehu Dutch Efik English Estonian Ewe Fijian Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Ndebele Ndonga Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Tshiluba Tsonga Tswana Turkish Turkmen Turkmen (Cyrillic) Tuvaluan Twi Tzotzil Ukrainian Urdu Uzbek Venda Vietnamese Wallisian Waray-Waray Wolaita Xhosa Yoruba Zande Zulu\nYesu ka kyerɛɛ Sadukifo no sɛ wɔn a wobenya owusɔre no ‘renware na wɔremfa wɔn mma aware.’ (Luka 20:34-36) Asase so owusɔre na na Yesu reka ho asɛm anaa?\nSaa asɛmmisa yi ho hia obiara, titiriw obi a ne kunu anaa ne yere awu. Ebia obi a ɔte saa nyae a anka woahyia ne hokafo no wɔ wiase foforo no mu ma wɔasan aware. Onua bi a ne yere awu kae sɛ: “Ná me ne me yere mpɛ sɛ biribiara tetew yɛn aware mu. Ade a na ɛda yɛn koma so ne sɛ yɛbɛbom asom Yehowa daa sɛ awarefo. Minyae a anka abam saa.” Ɛnde, biribi wɔ hɔ a yebegyina so aka sɛ wɔn a wobenya owusɔre no betumi aware? Yebetwa no tiaa a, yɛrentumi nkyerɛ.\nYesu kae sɛ wɔn a wobenya owusɔre no renware. Yɛakyerɛkyerɛ saa asɛm yi mu wɔ yɛn nhoma ahorow mu sɛ ɛfa asase so owusɔre ho. Yɛkae sɛ wɔn a wobenyan wɔn aba wiase foforo no mu no renware. * (Mat. 22:29, 30; Mar. 12:24, 25; Luka 20:34-36) Ɛwom, yɛrentumi nsi no pi, nanso ebia Yesu asɛm no fa wɔn a wobenyan wɔn akɔ soro no ho. Ɛnde, ma yɛmpɛɛpɛɛ Yesu asɛm no mu nhwɛ.\nBere a Yesu kaa saa asɛm no, henanom na na ɔne wɔn rekasa? (Monkenkan Luka 20:27-33.) Na ɔne Sadukifo na ɛrekasa. Na wonnye owusɔre nni, na wɔyɛe sɛ wobesum Yesu afiri. Wɔkae sɛ ɔbea bi kunu wui na ɔwaree ne nua, na ɔno nso wui. Ɛkɔɔ so saa ara kosii sɛ nea ɔto so nson no wui. * Afei Sadukifo no bisaa Yesu sɛ: “Owusɔre mu no, wɔn mu hena na ɔbea no bɛyɛ ne yere?” Yesu buae sɛ: “Wiase nhyehyɛe yi mma de, wɔware na wɔde wɔn ma aware, nanso wɔn a wɔabu wɔn sɛ wɔfata sɛ wonya saa wiase nhyehyɛe no ne awufo mu sɔre no de, wɔrenware na wɔremfa wɔn mma aware. Nokwarem no, wɔrentumi nwu bio, efisɛ wɔbɛyɛ sɛ abɔfo, na esiane sɛ wɔyɛ owusɔre mma nti, wɔyɛ Onyankopɔn mma.”—Luka 20:34-36.\nAdɛn nti na mfe pii ni yɛaka wɔ yɛn nhoma mu sɛ ɛbɛyɛ sɛ na Yesu reka asase so owusɔre ho asɛm? Nneɛma mmienu nti na yɛkaa saa. Nea edi kan, ɛbɛyɛ sɛ bere a Sadukifo no bisaa Yesu asɛm no, na nea ɛwɔ wɔn adwenem ne asase so owusɔre. Enti na yesusuw sɛ mmuae a Yesu de mae no nso fa asase so owusɔre ho. Nea ɛto so mmienu, Yesu mmuae mu no, ɔbɔɔ Abraham, Isak, ne Yakob din. Saa mmarima anokwafo yi nyinaa benya owusɔre abɛtena asase so.—Luka 20:37, 38.\nNanso yɛsan hwɛ asɛm no a, ɛreyɛ akɔyɛ sɛ wɔn a wobenyan wɔn akɔ ɔsoro no ho asɛm na na ɛwɔ Yesu adwenem. Adɛn nti na yɛreka saa? Yɛnhwɛ nsɛm mmienu bi wɔ Yesu mmuae no mu.\n“Wɔn a wɔabu wɔn sɛ wɔfata sɛ wonya . . . awufo mu sɔre.” Bible ka sɛ wobu anokwafo a wɔasra wɔn no sɛ ‘wɔfata Onyankopɔn ahenni.’ (2 Tes. 1:5, 11) Kristo agyede no nti, Onyankopɔn abu wɔn bem. Sɛ wowu a, wonni bɔne afobu ase bio. (Rom. 5:1, 18; 8:1) Bible frɛ saafo no “anigye ne kronkron,” na wobu wɔn sɛ wɔfata sɛ wonyan wɔn kɔ soro. (Adi. 20:5, 6) Nanso, yɛrentumi nka asɛm koro yi ara mfa wɔn a wobenyan wɔn aba asase so no ho, efisɛ wobenyan “wɔn a wɔnteɛ” nso aba asase so. (Aso. 24:15) Wohwɛ a, yebetumi aka sɛ wobu ‘wɔn a wɔnteɛ’ yi sɛ ‘wɔfata’ sɛ wonya owusɔre?\n“Wɔrentumi nwu bio.” Yesu anka sɛ: “Wɔrenwu bio.” Mmom ɔkae sɛ: “Wɔrentumi nwu bio.” Bible foforo kyerɛ ase sɛ “owu nni wɔn so tumi bio.” Sɛ wɔn a wɔasra wɔn no di nokware kosi awiei na wonyan wɔn kɔ soro a, wɔne owu abɔ nsianho korakora. Eyi kyerɛ sɛ, biribiara ntumi ntwa wɔn nkwa so anaa nsɛe wɔn nkwa. (1 Kor. 15:53, 54) Enti wɔn a wobenyan wɔn akɔ soro no ne owu to nkwanta a wɔapae. *\nBaabi a yɛasusuw nsɛm ho abedu yi, dɛn na yebetumi aka? Ebetumi aba sɛ na Yesu reka wɔn a wobenyan wɔn akɔ soro no ho asɛm. Sɛ saa a, ɛnde yebetumi aka nneɛma mmiɛnsa afa wɔn a wobenyan wɔn akɔ soro no ho: (1) Wɔrenware, (2) wɔrentumi nwu, (3) ɔkwan bi so no wɔte sɛ abɔfo. Nanso sɛ yɛka sɛ Yesu asɛm no fa wɔn a wobenyan wɔn akɔ soro ho a, nsɛmmisa bi wɔ hɔ a ehia sɛ yebua.\nNea edi kan, sɛ asase so owusɔre ho asɛm na na ɛwɔ Sadukifo no adwenem a, ɛbɛyɛ dɛn na Yesu aka wɔn a wobenyan wɔn akɔ soro ho asɛm? Asɛm no ne sɛ ɛnyɛ bere nyinaa na atamfo bisa Yesu asɛm a, obua asɛm a ɛwɔ wɔn adwenem no tee. Nhwɛso bi ni: Bere bi Yudafo bi bisaa Yesu sɛnkyerɛnne, na ɔka kyerɛɛ wɔn sɛ: “Munnwiriw asɔrefie yi ngu, na mede nnansa bɛma so asi hɔ.” Ná Yesu nim sɛ asɔrefie no na ɛwɔ wɔn tirim, “nanso ɔno de, na ɔreka ne nipadua asɔrefie ho asɛm.” (Yoh. 2:18-21) Enti Sadukifo asɛm no mu no, ebia Yesu hui sɛ ɛho nhia sɛ ɔma wɔn mmuae, efisɛ na wɔyɛ nyaatwomfo a wonnye owusɔre nni, na na wonnye nni sɛ abɔfo nso wɔ hɔ. (Mmeb. 23:9; Mat. 7:6; Aso. 23:8) Mmom, ebia na ɔpɛ sɛ n’asuafo no hu nokwasɛm bi fa wɔn a wobenyan wɔn akɔ soro no ho, efisɛ wɔn na daakye wobenyan wɔn akɔ soro.\nNea ɛto so mmienu, adɛn nti na Yesu kaa Abraham, Isak, ne Yakob ho asɛm? Yenim sɛ wobenyan mmarima yi aba asase so. (Monkenkan Mateo 22:31, 32.) Hyɛ no nsow sɛ ansa na Yesu rebobɔ saa mmarima no din no, ofii n’asɛm no ase sɛ “ɛdefa owusɔre ho no.” Eyi kyerɛ sɛ ebia eduu baabi no, ɔdan nkɔmmɔbɔ no baa asase so owusɔre so. Na Yesu nim sɛ Sadukifo no gye nhoma a Mose kyerɛwee no tom, enti ɔfaa asɛm a Onyankopɔn ka kyerɛɛ Mose no de kyerɛkyerɛɛ n’asɛm mu. Onyankopɔn kaa saa asɛm no bere a Mose wɔ nkyɛkyerɛ bi a ɛredɛw ho. Enti na Yesu pɛ sɛ Sadukifo no hu sɛ asase so owusɔre bɛba; ɛyɛ biribi a Onyankopɔn ahyɛ ho bɔ.—Ex. 3:1-6.\nNea ɛto so mmiɛnsa, sɛ Yesu asɛm no fa wɔn a wobenyan wɔn akɔ soro no ho a, ɛnde wɔn a wobenya asase so owusɔre no betumi aware anaa? Bible mma saa asɛmmisa no ho mmuae tee. Sɛ wɔn a wobenyan wɔn akɔ soro ho asɛm na na Yesu reka a, ɛnde biribiara nni n’asɛm no mu a ɛkyerɛ sɛ wɔn a wobenyan wɔn aba wiase foforo no mu no bɛware anaa wɔrenware.\nYenim sɛ Bible ka no pen sɛ owu tetew aware mu. Enti sɛ obi kunu anaa ne yere wu na ɔsan ware a, ɛnsɛ sɛ n’ahonim haw no. Ɛyɛ ɔno ara ne gyinaesi, na ɛnsɛ sɛ afoforo ka ho asɛm.—Rom. 7:2, 3; 1 Kor. 7:39.\nEbia yɛwɔ nsɛmmisa pii fa wiase foforo no ho, nanso ɛsɛ sɛ yɛhwɛ yiye na yɛammɔ yɛn srɛ mu ankeka nsɛm biara. Nea ɛsɛ sɛ yɛyɛ ara ne sɛ yɛtwɛn hwɛ nea ebesi. Nanso ade baako de yenim: Nnipa asoɔmmerɛwfo ani begye efisɛ Yehowa bɛma wɔn nsa aka nea wohia ne wɔn koma so ade biara a ɛsɛ.—Dw. 145:16.\n^ nky. 4 Hwɛ June 1, 1987, Borɔfo Ɔwɛn-Aban, kratafa 30-31.\n^ nky. 5 Tete no, na amanne a ɛwɔ hɔ ne sɛ, sɛ ɔbarima bi ware na woannya babarima na owu a, ne nua bɛware ɔbea no ne no awo mma na ɔbarima no din anyera.—Gen. 38:8; Deut. 25:5, 6.\n^ nky. 9 Wɔn a wobenya asase so owusɔre no benya daa nkwa. Nanso yɛreka wɔn ho asɛm a, yɛnka sɛ wɔne owu abɔ nsianho koraa. Sɛ wopɛ nsonsonoe a ɛwɔ nsɛm mmienu yi mu a, hwɛ April 1, 1984, Borɔfo Ɔwɛn-Aban, kratafa 30-31.


KENKAN WƆ Albanian American Sign Language Arabic Armenian (West) Bicol Bulgarian Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish English Estonian Ewe Finnish French Ga Georgian German Greek Greenlandic Haitian Creole Hiligaynon Hungarian Igbo Indonesian Italian Japanese Kirghiz Korean Latvian Lithuanian Malagasy Malayalam Maya Mizo Moore Myanmar Norwegian Oromo Ossetian Papiamento (Aruba) Papiamento (Curaçao) Persian Polish Portuguese Rarotongan Romanian Samoan Sepedi Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tsonga Tswana Turkish Twi Ukrainian Urdu Vietnamese\n“Moate Hiob boasetɔ no ho asɛm na moahu nea Yehowa ma efii mu bae, sɛ Yehowa wɔ ayamhyehye ne mmɔborohunu.”—YAKOBO 5:11.\n1, 2. Sɔhwɛ bɛn na awarefo bi a wofi Poland hyiae?\nHARALD ABT bɛyɛɛ Yehowa Dansefo no, anni afe koraa na Hitler asraafo ko faa Danzig (seesei Gdańsk) a ɛwɔ Poland atifi fam no. Afei nneɛma mu bɛyɛɛ den paa maa nokware Kristofo a na wɔwɔ hɔ no. Sum ase polisifo bɔɔ mmɔden sɛ wɔbɛhyɛ Harald ma ɔde ne nsa ahyɛ krataa ase de apa ne gyidi, nanso wanyɛ. Bere a Harald daa afiase adapɛn kakraa bi akyi no, wɔde no kɔɔ Sachsenhausen nneduaban mu, na wohunahuna no hwee no mpɛn pii. Ɔsraani bi de ne nsa kyerɛɛ wusiw a efi baabi a wɔhyew funu no ka kyerɛɛ Harald sɛ, “Sɛ edu nnafua 14 na sɛ woda so ara kura wo gyidi mu a, wobɛfa hɔ akɔ wo Yehowa no nkyɛn.”\n2 Bere a wɔkyeree Harald no, na ne yere Elsa da so ma wɔn babea ketewa a wanya asram du nufu. Nanso, sum ase polisifo no kyeree Elsa. Ankyɛ koraa na wogyee ne ba no fii ne nsam na wɔde no kɔɔ baabi a wokum nneduafo wɔ Auschwitz. Nanso, ɔne ne kunu Harald nyinaa tumi gyinaa tebea no ano mfe pii. Wubetumi akenkan sɛnea wogyinaa mu no ho asɛm pii wɔ Borɔfo Ɔwɛn-Aban a ɛbaa April 15, 1980 mu. Harald kyerɛwee sɛ: “Esiane Onyankopɔn mu gyidi a mewɔ nti, mede mfe 14 daa afiase ne nneduaban mu. Wɔabisa me pɛn sɛ: ‘So wo yere na ɔboaa wo ma wutumi gyinaa eyi nyinaa mu?’ Yiw, ɔno na ɔboaa me! Mfiase pɛɛ na mihui sɛ ɔrempa ne gyidi da, na ɛno na ɛboaa me. Ná minim sɛ sɛ miwu mpo a, ɔpɛ no saa mmom sen sɛ mɛpa me gyidi ma wɔagyae me. . . . Elsa faa ahokyere pii mu wɔ mfe dodow a odii wɔ Germany nneduaban mu no.”\n3, 4. (a) Henanom nhwɛso na ebetumi ahyɛ Kristofo nkuran ma wɔagyina sɔhwɛ mu? (b) Dɛn nti na Bible ka kyerɛ yɛn sɛ yensusuw nea ɛtoo Hiob no ho?\n3 Adansefo pii begye atom sɛ ɛnyɛ mmerɛw sɛ obi bɛfa amanehunu mu. Eyi nti, Bible tu Kristofo nyinaa fo sɛ: “Anuanom, momfa adiyifo a wɔkasaa Yehowa din mu no amanehunu ne wɔn abotare nyɛ nhwɛsode.” (Yakobo 5:10) Mfe pii a atwam no, wɔtaa Onyankopɔn asomfo pii a na ntease biara nnim. “Adansefo mununkum” yi nhwɛso betumi ahyɛ Kristofo nkuran ma wɔakɔ so de boasetɔ atu mmirika a ɛda wɔn anim no.—Hebrifo 11:32-38; 12:1.\n4 Hiob yɛ boasetɔ ho nhwɛso a ɔsen biara wɔ Bible mu. Yakobo kyerɛwee sɛ: “Hwɛ! Yebu wɔn a wɔagyina mu no anigyefo. Moate Hiob boasetɔ no ho asɛm na moahu nea Yehowa ma efii mu bae, sɛ Yehowa wɔ ayamhyehye ne mmɔborohunu.” (Yakobo 5:11) Hiob suahu no ma yehu akatua a Yehowa de bɛma wɔn a ohyira wɔn no ho biribi kakra. Nea ehia sen saa koraa no, ɛma yehu nokwasɛm a ɛbɛboa yɛn bere a yɛakɔ sɔhwɛ mu no. Hiob nhoma no boa yɛn ma yenya nsɛmmisa yi ho mmuae: Sɛ yɛkɔ sɔhwɛ mu a, dɛn nti na ɛsɛ sɛ yɛbɔ mmɔden te ade titiriw nti a yɛrehyia sɔhwɛ no ase? Su ne nneyɛe bɛn na ɛbɛboa yɛn ama yɛagyina mu? Yɛbɛyɛ dɛn ahyɛ yɛn mfɛfo Kristofo a wɔrehu amane no den?\nƐsɛ sɛ Yɛte Ɛho Nsɛm Nyinaa Ase\n5. Sɛ yehyia sɔhwɛ ahorow a, ade titiriw bɛn na ɛsɛ sɛ yɛma ɛtra yɛn adwenem?\n5 Sɛ yɛbɛkɔ so asom Yehowa wɔ sɔhwɛ bere mu a, ɛsɛ sɛ yɛte nea enti a yɛrehyia sɔhwɛ no ho nsɛm nyinaa ase. Sɛ anyɛ saa a, yɛn ankasa haw bɛma yɛabu yɛn ani agu Onyankopɔn som so. Ade a ehia yɛn paa ne sɛ yebedi nokware ama Nyankopɔn. Yɛn soro Agya no ka asɛm bi a ɛsɛ sɛ yɛn mu biara ma ɛda ne koma so: “Me ba, yɛ onyansafo, na ma me koma ntɔ me yam, na manya asɛm mabua nea ɔbɔ me ahohora.” (Mmebusɛm 27:11) Hwɛ hokwan a ɛso bi nni a yɛanya! Ɛmfa ho yɛn sintɔ ne yɛn mmerɛwyɛ no, yebetumi ama yɛn Bɔfo no ani agye. Sɛ ɔdɔ a yɛwɔ ma Yehowa nti yegyina sɔhwɛ ahorow ano a, ebetumi ama n’ani agye. Ɔdɔ a nokware Kristofo wɔ no gyina biribiara ano. Ɛto ntwa da.—1 Korintofo 13:7, 8.\n6. Ɔkwan bɛn so na Satan bɔ Yehowa ahohora, na ɔyɛ kodu he?\n6 Hiob nhoma no ma ɛda adi pefee sɛ Satan ne onii a ɔbɔ Yehowa ahohora no. Ɛsan ma yehu adwemmɔne a ɔtamfo a yenhu no yi kura ne pɛ a ɔpɛ sɛ ɔsɛe yɛne Onyankopɔn ntam no. Sɛnea yehui wɔ Hiob asɛm no mu no, Satan bɔ Yehowa asomfo nyinaa sobo sɛ pɛsɛmenkominya nti na wɔresom no, na ɔpɛ sɛ ɔkyerɛ sɛ ɔdɔ a wɔwɔ ma Onyankopɔn no mfi komam. Ɔde mfe mpempem pii na abɔ Nyankopɔn ahohora. Bere a wɔpam Satan fii soro no, ɛnne bi fi soro kaa ne ho asɛm sɛ “nea ɔtoto yɛn nuanom ano,” na ɛnne no kae sɛ ɔtoto wɔn ano “awia ne anadwo wɔ yɛn Nyankopɔn anim.” (Adiyisɛm 12:10) Sɛ yɛde nokwaredi gyina mu a, yebetumi akyerɛ sɛ ne sobo no nni nnyinaso.\n7. Dɛn na yebetumi ayɛ de adi yɛn mmerɛwyɛ so?\n7 Ɛsɛ sɛ yɛkae sɛ Ɔbonsam bɛbɔ mmɔden afa sɔhwɛ biara a ebia yebehyia so ama yɛatwe yɛn ho afi Yehowa ho. Bere bɛn na ɔsɔɔ Yesu hwɛe? Ɛyɛ bere a na Yesu akye kɔm nna pii akyi no. (Luka 4:1-3) Nanso, abusuabɔ a na Yesu ne Yehowa wɔ no ma ogyinaa pintinn wɔ sɔhwɛ a Ɔbonsam de baa ne so no mu. Hwɛ sɛnea ɛho hia sɛ yɛde ahoɔden a yenya fi Onyankopɔn asɛm mu no ko tia honam mmerɛwyɛ biara a ebia yare anaa mpanyinyɛ de ba no! Sɛ “sɛnea yɛte wɔ nnipa ani so no resɛe” mpo a, yɛmpa abaw efisɛ “sɛnea yɛte wɔ yɛn mu no de, ɛyɛ foforo da biara da.”—2 Korintofo 4:16.\n8. (a) Ɔkwan bɛn so na adwene a ɛmfata betumi asɛe ade? (b) Adwene bɛn na na Yesu kura?\n8 Bio nso, sɛ obi nya adwene a ɛmfata a, ebetumi asɛe ɔne Onyankopɔn ntam abusuabɔ. Ebia obi bebisa sɛ: ‘Dɛn nti na Yehowa ama makɔ tebea a ɛte saa mu?’ Sɛ wɔne obi anni no yiye a, anhwɛ a obebisa sɛ, ‘Enti, onua paa na wayɛ me sei?’ Sɛ yenya adwene a ɛte saa a, ebetumi ama yɛabu yɛn ani agu ade titiriw nti a ama aba saa no so, na yɛde yɛn adwene nyinaa asi tebea a yɛakɔ mu no so. Nsɛnhunu a Hiob nnamfo baasa no kekae no ma ɔteetee, na ɛhaw no paa te sɛ nea yare a ɛbɔɔ no no haw no ara pɛ. (Hiob 16:20; 19:2) Saa ara nso na ɔsomafo Paulo kyerɛe sɛ sɛ yɛn bo fuw kyɛ a, ebetumi ama ‘Ɔbonsam anya yɛn ho kwan.’ (Efesofo 4:26, 27) Sɛ́ anka yɛn bo befuw afoforo anaasɛ yɛde yɛn adwene besi ade bɔne a obi ayɛ yɛn so no, ɛbɛyɛ papa sɛ Kristofo suasua Yesu ‘de wɔn ho hyɛ’ Yehowa Nyankopɔn a “obu atɛntrenee no nsa.” (1 Petro 2:21-23) Yesu “adwene” a yebenya no yɛ ade titiriw a yebetumi de ako atia sɔhwɛ a Satan de ba yɛn so no.—1 Petro 4:1.\n9. Ɛdefa yɛn nnesoa anaa sɔhwɛ bi a yehyia ho no, awerɛhyem bɛn na Onyankopɔn de ma yɛn?\n9 Nea ɛsen ne nyinaa no, ɛnsɛ sɛ yenya adwene sɛ ɔhaw a yɛrehyia no kyerɛ sɛ Onyankopɔn bo afuw yɛn. Adwene a ɛte saa a Hiob nyae nti, bere a ne nnamfo baasa a anka ɛsɛ sɛ wɔkyekye ne werɛ no kekaa nsɛm ma ɛwowɔɔ no no, ɛhaw no paa. (Hiob 19:21, 22) Bible mu nsɛm yi ma yɛn awerɛhyem sɛ: “Wontumi mfa nnebɔne nsɔ Nyankopɔn nhwɛ, na ɔno nso nsɔ obiara nhwɛ.” (Yakobo 1:13) Mmom no, Yehowa hyɛ yɛn bɔ sɛ ɔbɛboa yɛn ma yɛasoa yɛn nnesoa na waboa yɛn ma yɛagyina sɔhwɛ biara a ɛbɛto yɛn no ano. (Dwom 55:22; 1 Korintofo 10:13) Sɛ yɛbɛn Onyankopɔn wɔ ahohia bere mu a, yebetumi anya nneɛma ho adwempa na yɛasiw Ɔbonsam kwan.—Yakobo 4:7, 8.\nNneɛma a Ɛbɛboa Yɛn Ma Yɛagyina Mu\n10, 11. (a) Dɛn na ɛboaa Hiob ma ogyinaa n’amanehunu ano? (b) Ɔkwan bɛn so na ahonim pa a na Hiob wɔ no boaa no?\n10 Tebea bɔne a Hiob kɔɔ mu, nsɛm a ɛyɛ yaw a ne nkɔmmɔdomfo no kekae ne nim a na onnim nea enti a ɔrehu amane nyinaa akyi no, Hiob kɔɔ so dii nokware. Dɛn na yebetumi asua afi ne boasetɔ no mu? Akyinnye biara nni ho sɛ, ade titiriw a ɛma otumi gyinae ne sɛ, odii Yehowa nokware. ‘Ná osuro Onyankopɔn, na oyii ne ho fii bɔne ho.’ (Hiob 1:1) Saa na ɔbɔɔ ne bra. Bere a na Hiob nte nea enti a nneɛma asesa prɛko pɛ ase mpo no, wannan n’akyi amma Yehowa. Ná Hiob nim sɛ ɛsɛ sɛ ɔsom Onyankopɔn wɔ mmere pa ne mmere bɔne mu.—Hiob 1:21; 2:10.\n11 Ahonim pa a na Hiob wɔ nso boaa no. Bere mpo a na ɛte sɛ nea na ɔrebewu no, nim a na onim sɛ wayɛ nea obetumi biara de aboa afoforo, adi Yehowa mmara so, na wamfa ne ho anhyɛ atoro som mu no kyekyee ne werɛ.—Hiob 31:4-11.\n12. Hiob yɛɛ n’ade dɛn wɔ mmoa a Elihu de maa no no ho?\n12 Nokwasɛm ne sɛ na ehia sɛ Hiob teɛteɛ n’adwene wɔ nneɛma bi ho. Enti ofi ahobrɛase mu gyee saa mmoa no, na ɛno nso ka ho bi na ɛma otumi gyinaa n’amanehunu ano. Hiob fi obu mu tiee afotu pa a Elihu de maa no no, na ogyee Yehowa nteɛso toom. Ɔkae sɛ: “Mekaa nea mente ase, anwonwade a ɛsen me a minnim. Enti na m’ani wu na minu me ho, dɔte ne nsõ mu.” (Hiob 42:3, 6) Wɔ yare a na abɔ Hiob nyinaa akyi no, n’ani gyei sɛ nsakrae a ɔyɛe wɔ ne nsusuwii mu no ma ɔbɛn Onyankopɔn. Hiob kae sɛ: “Mahu sɛ wutumi ade nyinaa yɛ, na wɔrensi w’atirimbɔ bi kwan.” (Hiob 42:2) Esiane sɛ Yehowa maa Hiob huu Ne kɛseyɛ nti, Hiob bɛtee ase sɛ ɔba fam koraa sen ne Bɔfo no.\n13. Mfaso bɛn na Hiob nya fii mmɔborohunu a ɔdaa no adi no so?\n13 Nea etwa to no, Hiob yɛ mmɔborohunu ho nhwɛso a ɛda nsow. N’awerɛkyekyefo a wɔma ɔteetee no ma odii yaw paa, nanso bere a Yehowa ka kyerɛɛ Hiob sɛ ɔmmɔ mpae mma wɔn no, wampopo ne ti. Ɛno akyi no, Yehowa maa Hiob ho tɔɔ no. (Hiob 42:8, 10) Ɛda adi pefee sɛ ɔdɔ ne mmɔborohunu a yebenya ama afoforo no bɛboa yɛn ma yɛagyina mu sen sɛ yɛbɛfa wɔn ho abufuw. Sɛ yɛamfa afoforo ho asɛm anhyɛ yɛn mu a, ɛma yenya nkɔso wɔ Yehowa som mu, na ɛno ma yenya Yehowa nhyira.—Marko 11:25.\nNnipa a Wotu Fo Pa Boa Yɛn ma Yegyina Mu\n14, 15. (a) Su bɛn na sɛ ɔfotufo nya a, obetumi aboa afoforo? (b) Kyerɛkyerɛ nea ɛyɛe a Elihu tumi boaa Hiob no mu.\n14 Ade foforo a yebetumi asua afi Hiob asɛm no mu ne mfaso a ɛwɔ nnipa a wotu fo pa so. “Wɔwoo” nnipa a wɔte saa no “maa hiada.” (Mmebusɛm 17:17) Nanso, sɛnea yehu wɔ Hiob asɛm no mu no, afotufo bi wɔ hɔ a wɔn so nni mfaso biara. Ehia sɛ ɔfotufo pa da tema, obu, ne ayamye adi sɛnea Elihu yɛe no. Ebehia sɛ asafo mu mpanyimfo ne Kristofo a wɔn ho akokwaw teɛteɛ anuanom a nsɛm hyɛ wɔn so no adwene, nanso sɛ afotufo no betumi ayɛ saa a, ɛsɛ sɛ wosua pii fi Hiob nhoma no mu.—Galatifo 6:1; Hebrifo 12:12, 13.\n15 Yebetumi asua nneɛma pa pii afi sɛnea Elihu dii nneɛma ho dwuma no mu. Ɔtɔɔ ne bo ase tiee nsɛm a ɛmfata a Hiob nnamfo baasa no kae nyinaa ansa na ɔrekasa. (Hiob 32:11; Mmebusɛm 18:13) Elihu bɔɔ Hiob din ne no kasae sɛ n’adamfo. (Hiob 33:1) Elihu anyɛ n’ade te sɛ nkɔmmɔdomfo baasa no ammu ne ho sɛ ɔkorɔn sen Hiob. Ɔkae sɛ: “Anwemmo [anaa dɔte] mu na wotii me nso fii.” Wampɛ sɛ ɔbɛka nsɛm a ɛmfata de abiri Hiob kuru. (Hiob 33:6, 7; Mmebusɛm 12:18) Sɛ́ anka Elihu bɛkasa atia nneɛma a na Hiob ayɛ no, ɔkamfoo ne nneyɛe pa mmom. (Hiob 33:32) Nea ehia sen saa no, Elihu nyaa Onyankopɔn adwene wɔ nneɛma ho na ɔboaa Hiob ma obehui sɛ Yehowa remmu atɛnkyea da. (Hiob 34:10-12) Ɔhyɛɛ Hiob nkuran sɛ ɔntwɛn Yehowa sen sɛ ɔbɛbɔ mmɔden abu ne ho bem. (Hiob 35:2; 37:14, 23) Kristofo asafo mu mpanyimfo ne afoforo betumi asua biribi afi eyi mu.\n16. Ɔkwan bɛn so na Satan de Hiob nkɔmmɔdomfo baasa no dii dwuma?\n16 Elihu afotu pa no ne nsɛm a ɛyɛ yaw a Elifas, Bildad, ne Sofar kae no bɔ abira koraa. Yehowa ka kyerɛɛ wɔn sɛ “Moanka me ho asɛm a ɛteɛ.” (Hiob 42:7) Sɛ na wosusuw sɛ wokura adwempa mpo a, wɔanni wɔn yɔnko Hiob nokware, na mmom wɔmaa Satan de wɔn dii dwuma. Mfiase pɛɛ na wɔn baasa nyinaa nyaa adwene sɛ Hiob amanehunu no fi n’ankasa. (Hiob 4:7, 8; 8:6; 20:22, 29) Sɛnea Elifas kyerɛ no, Onyankopɔn nni n’asomfo mu ahotoso, na sɛ yɛyɛ adepa anaa adebɔne a, ɛmfa ne ho. (Hiob 15:15; 22:2, 3) Elifas kaa nsɛm too Hiob so mpo. (Hiob 22:5, 9) Nanso, Elihu de, ɔboaa Hiob ma ɔne Onyankopɔn nyaa abusuabɔ pa, na saa na bere nyinaa ɛsɛ sɛ ɔfotufo pa biara de si n’ani so.\n17. Sɛ yehyia sɔhwɛ a, dɛn na ɛsɛ sɛ yɛma ɛtra yɛn adwenem?\n17 Yebetumi anya boasetɔ ho asuade foforo afi Hiob nhoma no mu. Yɛn Nyankopɔn a ɔwɔ ɔdɔ no hu tebea biara a yɛwom na ɔwɔ ɔpɛ sɛ ɔboa yɛn akwan nyinaa mu, na obetumi ayɛ saa nso. Yɛadi kan aka nea ɛtoo Elsa Abt ho asɛm. Susuw nea ɔkae yi ho: “Ansa na wɔrekyere me no, na makenkan onuawa bi krataa a ɛkyerɛ sɛ sɛ wuhyia ɔtaa a emu yɛ den a, Yehowa honhom ma wunya abotɔyam. Ná misusuw sɛ ɔrehããhãã n’ani dodo. Nanso bere a m’ankasa mihyiaa sɔhwɛ no, mihui sɛ nea ɔkae no yɛ ampa. Saa pɛpɛɛpɛ na ɛte. Sɛ ebi ntoo wo a, wunhu sɛnea ɛte ankasa. Nanso m’ankasa mihuu m’ani so ade. Yehowa yɛ ɔboafo.” Ná ɛnyɛ nea Yehowa betumi ayɛ anaa nea ɔyɛe wɔ Hiob bere so tete no ho asɛm na na Elsa reka, mmom na ɔreka nea Yehowa yɛ wɔ yɛn bere yi so ho asɛm.\nAnigye ne Nea Ɔkɔ So Gyina Mu\n18. Mfaso bɛn na Hiob nya fii boasetɔ a onyae no mu?\n18 Yɛn mu kakra bi na ebia yɛbɛfa amanehunu a ɛte sɛ Hiob de no mu. Nanso, ɛmfa ho sɔhwɛ biara a yebehyia wɔ saa wiase yi mu no, yɛwɔ nea enti a ɛsɛ sɛ yɛkɔ so di nokware sɛnea Hiob yɛe no. Nokwasɛm ne sɛ, boasetɔ ma esii Hiob yiye. Ɛmaa odii mũ koraa. (Yakobo 1:2-4) Ɛhyɛɛ ɔne Onyankopɔn ntam abusuabɔ mu den. Hiob ka sii so sɛ: “Sɛ aso te nko na metee wo nka, na afei m’aniwa ahu wo.” (Hiob 42:5) Satan bɛyɛɛ ɔtorofo efisɛ wantumi ansɛe Hiob nokwaredi. Mfe pii akyi no, Yehowa twee adwene sii ne somfo Hiob so sɛ ɔtreneeni a yebetumi asuasua no. (Hesekiel 14:14) Ɛnnɛ mpo, Onyankopɔn nkurɔfo nya Hiob nokwaredi ne ne boasetɔ so mfaso.\n19. Dɛn nti na wususuw sɛ boasetɔ so wɔ mfaso?\n19 Bere a Yakobo kyerɛw boasetɔ ho asɛm kɔmaa afeha a edi kan no mu Kristofo no, ɔtwee adwene sii abotɔyam a yenya fi boasetɔ so no so. Ɔde Hiob nhwɛso no boaa wɔn ma wohui sɛ Yehowa hyira wɔn a wɔsom no nokware mu no. (Yakobo 5:11) Yɛkenkan wɔ Hiob 42:12 sɛ: “[Yehowa, NW] hyiraa Hiob awiei sen ne mfiase.” Onyankopɔn maa Hiob nyaa nneɛma a ɔhweree no mmɔho mmɔho, na ɔtraa ase mfe pii ma n’ani gyei. (Hiob 42:16, 17) Saa ara na ɛyaw, amanehunu anaa awerɛhosɛm biara a yɛbɛfa mu wɔ awiei bere yi mu no befi hɔ koraa wɔ Onyankopɔn wiase foforo no mu a yɛrenkae bio. (Yesaia 65:17; Adiyisɛm 21:4) Yɛate Hiob boasetɔ no ho asɛm, na yɛasi yɛn bo sɛ yɛnam Yehowa mmoa so besuasua Hiob nhwɛso no. Bible hyɛ bɔ sɛ: “Anigye ne nea ɔkɔ so gyina wɔ sɔhwɛ mu, efisɛ sɛ wogye no tom a, ne nsa bɛka nkwa abotiri a Yehowa de ahyɛ wɔn a wɔkɔ so dɔ no no bɔ no.”—Yakobo 1:12.\n• Yɛbɛyɛ dɛn ama Yehowa ani agye?\n• Dɛn nti na ɛnsɛ sɛ yenya adwene sɛ ɔhaw a yɛrehyia no kyerɛ sɛ Onyankopɔn bo afuw yɛn?\n• Nneɛma bɛn na ɛboaa Hiob ma ogyinaa n’amanehunu ano?\n• Dɛn na yɛbɛyɛ de asuasua Elihu de ahyɛ mfɛfo gyidifo den?\nƆfotufo pa da tema, obu, ne ayamye adi\nElsa ne Harald Abt\nShare Share “Moate Hiob Boasetɔ No Ho Asɛm”\nw06 8/15 kr. 25-29


Bible Mu Nsɛm Yesu Tew Asɔrefi Hɔ - Yehowa Adansefo Intanɛt Dwumadibea\nYESU bo afuw kɛse wɔ ha, ɛnte saa anaa? Wunim nea enti a ne bo afuw saa? Efisɛ mmarima yi a wɔwɔ Onyankopɔn asɔrefi hɔ wɔ Yerusalem no yɛ adifudepɛfo. Wɔrebɔ mmɔden sɛ wobenya sika pii afi nnipa a wɔaba ha rebɛsom Onyankopɔn no nkyɛn.\nWuhu saa anantwi ne nguan ne mmorɔnoma no? Mmarima no retɔn saa mmoa yi wɔ asɔrefi ha. Wunim nea enti? Efisɛ na Israelfo hia mmoa ne nnomaa na wɔde abɔ Onyankopɔn afɔre.\nOnyankopɔn mmara kae sɛ sɛ Israelni yɛ bɔne a, ɛsɛ sɛ ɔbɔ afɔre ma Onyankopɔn. Na na mmere afoforo nso wɔ hɔ a ɛsɛ sɛ Israelfo bɔ afɔre. Nanso na ɛhe na Israelni benya nnomaa ne mmoa de abɔ Onyankopɔn afɔre?\nNa Israelfo no binom wɔ nnomaa ne mmoa. Enti na wobetumi de abɔ afɔre. Nanso na Israelfo no pii nni mmoa anaa nnomaa biara. Na na ebinom nso te baabi a ɛne Yerusalem ntam ware a wontumi mfa wɔn mmoa mma asɔrefi ha. Enti nkurɔfo no baa ha bɛtɔɔ mmoa anaa nnomaa a wohia. Nanso na sika a saa mmarima yi gye nkurɔfo no dɔɔso dodo. Na wɔresisi nkurɔfo no. Afei nso, na ɛnsɛ sɛ wodi gua wɔ Onyankopɔn asɔrefi hɔ pɛɛ.\nEyi na ɛhyɛɛ Yesu abufuw. Enti ɔdan mmarima no apon no butubutuwii, na sika no bɔ petee. Afei nso ɔde mpire pam mmoa no fii asɔrefi hɔ. Ɔka kyerɛɛ mmarima a wɔtɔn mmorɔnoma no sɛ: ‘Momfa wɔn mfi ha, monnyɛ m’agya fi baabi a wɔde anibere pɛ sika.’\nNa Yesu akyidifo no binom ka ne ho wɔ asɔrefi ha wɔ Yerusalem. Nea na Yesu reyɛ no yɛɛ wɔn nwonwa. Nanso afei wɔkaee sɛ wɔaka Onyankopɔn Ba no ho asɛm wɔ Bible mu sɛ: ‘Onyankopɔn fi ho dɔ bɛdɛw te sɛ ogya wɔ ne mu.’\nBere a Yesu baa Twam afahyɛ no wɔ Yerusalem ha no, ɔyɛɛ anwonwade pii. Akyiri yi, Yesu fii Yudea na osiim sɛ ɔresan akɔ Galilea. Nanso wɔ kwan so no ɔkɔfaa Samaria mantam mu. Ma yɛnhwɛ nea ɛkɔɔ so wɔ hɔ.\nAdɛn nti na wɔretɔn mmoa wɔ asɔrefi hɔ?\nDɛn na ɛhyɛɛ Yesu abufuw?\nSɛnea wutumi hu wɔ mfonini no mu no, dɛn na Yesu yɛe, na dɛn na ɔka kyerɛɛ wɔn a wɔtɔn mmorɔnoma no sɛ wɔnyɛ?\nBere a Yesu akyidifo no huu nea ɔreyɛ no, dɛn na ɛkaee wɔn?\nBere a Yesu resan akɔ Galilea no ɔkɔfaa ɔmantam bɛn mu?\nKenkan Yohane 2:13\nSɛ yesusuw sɛnea Yesu bo fuw sikasesafo a na wɔwɔ asɔrefie hɔ no ho a, adwene a ɛteɛ bɛn na ɛsɛ sɛ yenya wɔ gua a wodi wɔ Ahenni Asa so no ho? (Yoh. 2:15, 16; 1 Kor. 10:24, 31-33)